Sanusi: Nak debat apa isu dah selesai?

Menteri Besar Kedah, Datuk Seri Sanusi Md Nor menegaskan beliau menolak pelawaan untuk berdebat berkait isu unsur nadir bumi (REE) kerana ia sudah selesai dan tiada lagi yang perlu didebatkan.

Beliau menyentuh soal pelawaan berdebat dengan Menteri Dalam Negeri, Datuk Seri Saifuddin Nasution yang ditolaknya sebelum ini.

Saifuddin dilihat terus-terusan menyerang Ketua Pengarah Pilihan Raya Perikatan Nasional (PN) itu berkait kes kecurian REE yang berlaku di Kedah hingga mengadakan sidang akhbar dan membuat pelbagai dakwaan.

“Semua agensi sudah selesaikan siasatan, kemudian itu dia nak serang sayalah kot. Isu di Kedah ini REE jadi nak calarkan Sanusi ini kita kena bongkar isu REE ini. Nak bongkar apa lagi benda dah selesai?

“Lepas itu depa ajak saya debat dengan Saifuddin, saya kata debat apa benda yang dah selesai? Benda dah selesai orang tak debat dah. Atau pun benda yang masih dalam siasatan pun tak boleh didebatkan. Ini debat politik. Kita jadi kerajaan nak selesaikan masalah, ada agensi, ada jabatan dan ada undang-undang.

“Kerajaan patut bertindak ikut agensi kerajaan. Yang dia ini nak heret perkara-perkara ini jadi isu politik saya rasa tak patut dilayan. Jadi oleh kerana dia ini tak ada kerja, saya layan pi lah sikit-sikit,” katanya ketika bersiaran langsung di TikTok bersama Sir Azri, malam ini.

Mengulas soal dakwaan Saifuddin yang mengaitkannya dengan individu bernama So Loi Fat yang merupakan Pengerusi Prospek Suria Kedah, Sanusi menjelaskan kawasan yang dipohon Prospek Suria dan kawasan yang berlaku kecurian adalah lokasi yang berbeza.

“Prospek Suria Kedah ini JV (usaha sama) dengan MBI (Menteri Besar Incorporated) dan dia (Prospek Suria) plot satu kawasan di Bukit Enggang itu. Kawasan diplot itu masih belum diapa-apakan lagi. Kecurian itu berlaku di luar kawasan yang diplot Prospek Suria.

“Mereka tuduh kecurian yang berlaku dalam kawasan Prospek Suria. Tak betul. Dia tuduh seolah-olah So Loi Fat ini yang curi tapi yang curi, kena dakwa, kena denda ini Cina rakyat Malaysia. Prospek Suria ini JV dengan MBI, MBI ini agensi kerajaan mana boleh buat kerja curi-curi ini semua,” katanya.


Perbicaraan kes dadah penyanyi nasyid, Yasin pada Mac

Penyanyi nasyid dan komposer, Yasin Sulaiman akan dibicarakan pada Mac tahun depan berhubung tiga pertuduhan dadah dihadapinya.

Penetapan tarikh perbicaraan itu dibuat Mahkamah Sesyen Petaling Jaya hari ini dengan dijadualkan bermula pada 6 hingga 10, 13 hingga 17, 20 hingga 24 Mac tahun depan.

Peguam Yasin, Ariff Azami Hussein mengesahkan keputusan tarikh perbicaraan yang ditetapkan oleh mahkamah hari ini.

“Walaupun kita telah cuba seawal mungkin namun kami percaya bahawa mahkamah juga ada keutamaan dan juga ada susunan susur atur kes yang lebih lama selain kes Yasin.

“Jadi kami menghormati keputusan mahkamah itu,” katanya dipetik laporan Astro Awani.

Terdahulu semasa prosiding, Timbalan Pendakwa Raya Mohd. Asnawi Abu Hanipah memaklumkan telah menyerahkan dokumen-dokumen berkaitan kes kepada pihak pembelaan dan ketiga-tiga kes dibicarakan bersama.

Mahkamah kemudiannya menetapkan 4 Oktober ini untuk pengurusan kes seterusnya sebelum perbicaraan bermula.

Pada 6 Julai lalu, pihak pendakwaan memaklumkan bahawa pertuduhan mengedar ditarik dan Yasin dituduh dengan pertuduhan baharu iaitu memiliki dadah seberat 193.7 gram.

Mengikut pertuduhan baharu itu, Yasin didapati dalam milikannya dadah berbahaya jenis kanabis seberat 193.7 gram di sebuah kondomonium di Persiaran Surian Damansara Indah Resort Home, PJU 3, Kota Damansara di sini pukul 5.30 petang pada 24 Mac lalu (2022).

Yasin yang mengaku tidak bersalah didakwa mengikut Seksyen 6 Akta Dadah Berbahaya 1952 dan boleh dihukum di bawah Seksyen 39A(2) akta sama yang memperuntukkan hukuman penjara seumur hidup atau tidak kurang lima tahun dan juga boleh dikenakan hukuman sebat tidak kurang 10 sebatan jika sabit kesalahan.


Kesihatan mental semasa pandemik, masyarakat perlu main peranan

Dilaporkan purata dua kes bunuh diri setiap hari dilaporkan bagi tempoh 2019 hingga Mei 2021 berdasarkan statistik terkini yang dikeluarkan Polis Diraja Malaysia (PDRM).

Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, pada 2019 adalah sebanyak 609 kes diikuti sebanyak 631 kes bagi 2020.

Bagi tempoh lima bulan pertama iaitu tempoh Januari hingga Mei tahun ini pula sebanyak 468 kes bunuh diri direkodkan. Ini menyaksikan secara purata sebanyak dua kes bunuh diri berlaku setiap hari dalam tahun 2019 sehingga Mei 2021.

Dalam tempoh itu juga seramai 1,427 wanita dan 281 lelaki dilaporkan membunuh diri. Seramai 872 orang yang membunuh diri adalah berumur 15 hingga 18 tahun manakala mangsa berusia 19 hingga 40 tahun pula seramai 668 orang.

Realitinya rakyat sangat terkesan dengan situasi yang terpaksa dihadapi ini. Bukan sedikit angka, yang dilaporkan. Tetapi sebelum ia membarah dan menjadi wabak, seharusnya ada jalan penyelesaiannya agar tidak berlaku demikian, perlulah digiatkan.

Menurut Pensyarah Perubatan, Fakulti Perubatan dan Sains Kesihatan, Dr Natasya Abdullah, kejadian bunuh diri adalah sesuatu yang boleh dielakkan.

“Terdapat beberapa rawatan farmakoterapi dan juga psikoterapi yang boleh diberi bagi merawat punca masalah tersebut.”

“Masyarakat perlu dididik untuk peka dan mengenal pasti tanda-tanda amaran yang ada berlaku sama ada pada ahli keluarga, rakan sejawat ataupun sesiapa sahaja,” jelasnya.

Menurutnya lagi, bantuan dan sokongan emosi perlu disediakan oleh pelbagai pihak bagi membolehkan seseorang yang mempunyai masalah emosi dan kecelaruan bagi mendapatkan bantuan.

Malahan, kerajaan juga perlu lebih prihatin kepada mereka yang mengalami kesusahan terutama semasa pandemik ini, dengan meringankan beban termasuklah beban kewangan.

Dalam pada itu, Pensyarah Kanan, Fakulti Syariah dan Undang-undang, Universiti Sains Islam Malaysia, Dr. Noor Dzuhaidah Osman menasihatkan pihak media untuk tidak mensensasikan berita-berita yang melibatkan bunuh diri dan bersifat prejudis kepada mangsa, tetapi perlu diubah kepada berita yang boleh membangkitkan kesedaran dan pendidikan kepada masyarakat.

Hakikatnya, peranan yang jelas dapat dilaksanakan pihak kerajaan ialah mewujudkan advokasi atau pendedahan yang terbaik untuk mengurangkan atau mensifarkan kes ini. Pergiatkan kempen di medium-medium utama negara agar rakyat jelas keadaan itu adalah sesuatu yang bahaya bukan untuk diri tetapi keluarga juga lingkungan.

“Tentunya institusi kesihatan mental juga agama wajar mengambil peranan dan memperkasakan sistem sedia ada.

“Tanggungjawab dalam kalangan masyarakat pula, mereka perlulah bersikap terbuka menerima hakikat dirinya atau keluarganya mengalami masalah kesihatan mental dan segera mendapatkan bantuan rawatan,” jelasnya.

Tambah  Dr. Noor Dzuhaidah, pelbagai faktor dikenal pasti berdasarkan kes yang lalu, antaranya bebanan hutang yang tinggi selepas hilang pekerjaan dan masalah keluarga menjadi punca utama seseorang nekad meragut nyawanya sendiri ketika negara dilanda pandemik Covid-19.

Justeru, Pegawai Psikologi Bahagian Kawalan Penyakit Kementerian Kesihatan Malaysia (KKM), Norhaida Asma Mohd Hashim, menasihatkan mereka yang dalam keadaan tertekan lebih-lebih lagi semasa PKP, untuk cuba bantu sendiri atasi tekanan dengan cara yang mampu dilakukan sendiri seperti beriadah, memulakan hobi baru dan lakukan perkara yang disukai atau boleh mengurangkan tekanan.

Beliau turut menyarankan mereka yang stres untuk mendapatkan bantuan individu yang selesa berkongsi dan boleh dipercayai. Sebaiknya, dapatkan intervensi awal daripada profesional dalam bidang psikologi kaunseling atau psikiatri.

“Semua pihak mempunyai peranan yang besar dalam mengatasi isu bunuh diri dan perlulah sentiasa mengambil berat akan tahap kesihatan mental masing-masing. Selain itu, sokongan daripada ahli keluarga, rakan sekerja, rakan sekuliah dan ketua jabatan atau penyelia sangat penting bagi mengatasi peningkatan kes bunuh diri di Malaysia terutamanya dalam perubahan normal baru semasa pandemik,” katanya.


Calon cantik DAP, Marina berdepan saingan tiga penjuru di DUN Skudai

Calon Pakatan Harapan (PH) Marina Ibrahim ditentang dua calon lain dalam usahanya untuk mempertahankan kerusi Dewan Undangan Negeri (DUN) Skudai, yang merupakan kubu kuat PH pada Pilihan Raya Negeri (PRN) Johor kali Ini.

Calon berusia 35 tahun itu akan berhadapan dengan Pengerusi MCA Iskandar Puteri Lim Soon Hai mewakili Barisan Nasional (BN) dan Calon Perikatan Nasional (PN) Khoo Kong Ek, menurut laporan Bernama.

Pengumuman rasmi calon-calon kerusi DUN itu telah dilakukan Pegawai Pengurus Pilihan Raya DUN Skudai Muzaldin Mohamed di Pusat Penamaan Calon Dewan Majlis Bandaraya Iskandar Puteri.

Lim mengemukakan borang pencalonannya pada 9.02 pagi, diikuti oleh Khoo pada 9.05 pagi dan Marina pada 9.23 pagi.

Pada Pilihan Raya Umum Ke-14, kerusi DUN Skudai dimenangi oleh Tan Hong Pin (PKR) dalam perlawanan satu lawan satu berdepan S.Kanan (BN) dengan majoriti sebanyak 35,126.

SPR menetapkan hari mengundi pada 12 Mac manakala undi awal pada 8 Mac.


RUU Antilompat belum lulus, Zuraida bebas lompat parti: Hadi

Tidak menjadi kesalahan Ahli Parlimen Ampang, Datuk Zuraida Kamaruddin untuk keluar dan lompat parti ketika ini, kata Tan Sri Abdul Hadi Awang.

Presiden PAS itu berkata memandangkan Rang Undang-undang (RUU) Antilompat Parti belum diluluskan di Dewan Rakyat, tindakan Zuraida itu tidak melanggar peraturan dalam negara yang mengamalkan prinsip demokrasi dan kebebasan.

“Terpulang kepada dia kerana Malaysia ini negara demokrasi yang secara prinsipnya seseorang itu boleh nak pergi mana-mana parti atau kalau nak tubuh parti baharu pun dibolehkan.

“Ini soal kebebasan, lagipun undang-undang lompat parti belum diluluskan,” katanya hari ini.

Hadi terdahulu menghadiri Majlis Rumah Terbuka Aidilfitri Pas di Stadium Indera Mulia, Ipoh.

Beliau mengulas tindakan Zuraida yang mengumumkan keluar daripada Parti Bersatu dan menyertai Parti Bangsa Malaysia (PBM).

Zuraida yang juga Menteri Perusahaan Perladangan dan Komoditi Malaysia turut menjelaskan akan bertemu dengan Perdana Menteri bagi membincangkan mengenai kedudukannya sebagai menteri.

Mengulas lanjut, Hadi berkata, sama ada kedudukan Zuraida dalam kabinet perlu dikekalkan atau diganti adalah bergantung kepada perbincangan antara parti dalam kerajaan.

Katanya, perkara itu kerana secara dasarnya, lantikan sebagai anggota kabinet adalah lebih kepada mewakili sesuatu parti dalam Perikatan Nasional (PN) dan Muafakat Nasional (MN).

“Jadi kita tunggu nanti kerana saya percaya, perkara itu masih dalam perbincangan dan belum lagi tentu adakah dia mahu masuk parti yang bergabung atau tidak,” katanya lagi.


Menyelesaikan skandal LCS, isu domestik lebih utama daripada PRU: PM

Datuk Seri Ismail Sabri Yaakob mengakui beliau berada dalam dilema sama ada Pilihan Raya Umum Ke-15 (PRU-15) perlu diadakan tahun ini atau pada 2023, selain untuk memastikan kemenangan partinya UMNO dan Barisan Nasional (BN).

Perdana menteri menegaskan bahawa menyelesaikan isu domestik seperti skandal kapal tempur pesisir pantai (LCS) Kementerian Pertahanan – yang membabitkan ahli parti UMNO – dan pelaksanaan gaji minimum, menjadi keutamaan berbanding Pilihan Raya Umum (PRU), sekali gus menunjukkan tarikh PRU-15 mungkin ditolak lebih jauh berbanding desakan pemimpin tertinggi parti itu.

“Banyak yang perlu diselesaikan… isu yang saya sebutkan tadi dari segi ekonomi, pendapatan, pekerjaan, malah antara Januari hingga sekarang, kita sudah sediakan 400,000 pekerjaan untuk rakyat.

“Tetapi dari segi gaji, RM1,500, adakah ia sesuai atau perlu ditambah lagi kerana sebahagian mengatakan ia tidak mencukupi. Begitu banyak isu yang belum selesai.

“Isu LCS ini, kita tidak tahu apakah kesannya. Kita tidak tahu apa yang akan berlaku dua bulan dari sekarang, dan itu hanya isu terkini. Perkara-perkara ini boleh menyebabkan PRU kita akan berlaku kemudian, menyelesaikan isu-isu ini dahulu,” katanya memetik laporan MalayMail.

Beliau berkata demikian kepada media dalam satu wawancara baru-baru ini bertemakan “Inspirasi Setahun Keluarga Malaysia” di Seri Perdana, sempena setahun beliau menjadi PM hari ini (21 Ogos 2022).

Sebaliknya, Ismail Sabri berkata beliau juga sedang mempertimbangkan amaran Tabung Mata Wang Antarabangsa (IMF) bahawa pertumbuhan ekonomi tidak akan hebat pada 2023, dan oleh itu adalah tidak bijak untuk mengadakan pilihan raya ketika kemelesetan ekonomi.

“Satu lagi perkara yang perlu kita pertimbangkan ialah ketidaktentuan ekonomi tahun depan. Pak Jokowi (Presiden Indonesia) memberitahu saya, PM Lee (Perdana Menteri Singapura Lee Hsien Loong) juga memberitahu saya… tahun depan tidak akan menjadi tahun yang baik dari segi ekonomi,” katanya.

“IMF juga mengatakan pertumbuhan akan turun dan oleh itu jika kita menunggu, dan ekonomi menjadi lebih teruk, maka ia bukan masa yang sesuai untuk pilihan raya. Ia mungkin perlu berlaku tidak lama lagi,” katanya.

Menghadapi tekanan daripada ahli partinya sendiri untuk mengadakan PRU mengejut di sebalik kemenangan dalam pilihan raya negeri (PRN) Johor, Sarawak dan Melaka, Ismail Sabri berkata hanya perdana menteri mempunyai prerogatif untuk menasihatkan Yang di-Pertuan Agong untuk membubarkan Parlimen dan mengadakan pilihan raya.

Bagaimanapun, keputusan itu akan diserahkan kepada Agong, katanya.

“Jadi, mereka telah memberikan pandangan mereka. Tetapi ‘top five’ sentiasa membincangkan isu bersama-sama, secara tertutup.

“Hanya kami berlima. Jadi masing-masing telah memberi pandangan… tetapi yang paling penting ialah mereka semua faham bahawa hanya perdana menteri yang boleh meminta pembubaran daripada Agong.

“Tetapi itu adalah had kuasa perdana menteri, hanya untuk meminta pembubaran. Agong mempunyai kuasa untuk bersetuju atau tidak. Keputusan di tangan Agong,” katanya.

‘Top five’ merujuk kepada lima pemimpin tertinggi parti iaitu Presiden UMNO Datuk Seri Ahmad Zahid Hamidi; timbalannya Datuk Seri Mohamad Hasan; dan tiga Naib Presiden iaitu Ismail Sabri; Datuk Seri Mahdzir Khalid; serta Datuk Seri Mohamed Khalid Nordin.

Beliau juga menepis dakwaan bahawa kemenangan BN pada PRN adalah petanda jelas bahawa gabungan itu akan menang besar pada PRU-15, sambil menyatakan PRU dan PRN adalah perkara yang sama sekali berbeza.

“Di Johor, kami menang mungkin atas sebab tertentu. Pada masa itu tidak ramai yang keluar mengundi. Tetapi jika kita mengadakan PRU-15, orang akan keluar mengundi.

“Bagi sesetengah orang, mungkin di peringkat negeri, tidak salah untuk menganggap bahawa kita akan menang. Tetapi pada peringkat Persekutuan, ia sama sekali berbeza.

Malam tadi, Ismail Sabri dalam ucapan di televisyen berkata beliau hanya akan memanggil pilihan raya apabila negara sudah “bersedia”, dan tidak perlu tergesa-gesa kerana rakyat Malaysia harus diberi ruang untuk mengundi siapa yang mereka fikir patut menjadi kerajaan.

Ini susulan kenyataan Zahid yang mengulangi gesaannya supaya PRU-15 diadakan secepat mungkin, dengan mengatakan BN dan UMNO berisiko tewas jika ia diadakan kemudian.

Zahid mendakwa bahawa sekarang adalah masa utama sesuai mengadakan pilihan raya dan BN berada pada tahap yang paling kuat, dan sebarang kelewatan memberi lebih banyak masa kepada pembangkang untuk mengumpul peluru bagi menyerang kerajaan.


PKR pertimbang guna lambang sendiri bukan PH: Anwar

Presiden PKR Datuk Seri Anwar Ibrahim tidak menolak mereka akan menggunakan lambang sendiri dalam Pilihan Raya Negeri (PRN) Johor yang bakal diadakan nanti.

Anwar berkata isu pemilihan penggunaan sama ada lambang rasmi Pakatan Harapan (PH) atau PKR tersebut akan digunakan dalam PRN Johor akan dimuktamadkan dalam masa dua hari lagi, namun memberitahu akar umbi partinya mahu lambang sendiri digunakan dan bukan lambang PH.

“Kita zahirkan (dalam mesyuarat) tadi bahawa setelah pengalaman di Melaka, akar umbi PKR agak kuat meminta agar logo PKR digunakan,” katanya dipetik laporan Malaysiakini.

Terdahulu, Anwar menghadiri mesyuarat Majlis Presiden PH yang berlangsung kira-kira dua jam di ibu pejabat PKR di Petaling Jaya hari ini.

Menurut Anwar lagi, gesaan itu hanya untuk kerusi yang ditandingi calon PKR.

“Pandangan kawan-kawan lain merasakan lebih sesuai (logo) PH. Jadi kita akan muktamadkan dalam dua hari lagi,” katanya lagi.

Terdahulu, seorang pemimpin PH Johor menyuarakan harapan agar isu tersebut dapat diselesaikan dalam mesyuarat hari ini.

Ekoran pencapaian buruk PH dalam PRN Melaka pada November lalu – ketika itu menggunakan logo gabungan – PKR membangkitkan agar gabungan itu kembali menggunakan logo PKR dalam pilihan raya akan datang.

Sabtu lalu, Sultan Johor, Sultan Ibrahim Iskandar berkenan menandatangani watikah pembubaran Dewan Undangan Negeri (DUN) Johor bagi memberi laluan kepada PRN diadakan.

Pada hari sama, Sultan Ibrahim berkenan menerima mengadap Menteri Besar, Datuk Hasni Mohammad jam 5 petang di Istana Bukit Serene, Johor Bahru.

Minggu lalu, Hasni memberi jaminan sistem penyampaian kerajaan negeri tidak akan terganggu sekiranya PRN diadakan di negeri itu dan jentera kerajaan akan terus berfungsi sepanjang tempoh berkenaan.


Trio Singapura ditangkap di Johor selepas dua tahun RM3.17 juta lesap

Tiga ahli perniagaan Singapura yang dikehendaki berhubung kehilangan kira-kira RM3.17 juta daripada pengurup wang di Johor dua tahun lalu akhirnya diberkas.

The Star hari ini melaporkan bahawa warga Singapura pertama yang ditahan ialah seorang ahli perniagaan berusia 54 tahun, selepas dia menyeberangi sempadan ke Malaysia untuk percutian keluarga beberapa hari lalu.

Memetik sumber akhbar itu melaporkan bahawa pegawai imigresen Malaysia memaklumkan kepada polis selepas lelaki itu menyerahkan pasportnya di Kompleks Kastam, Imigresen dan Kuarantin (CIQ) di Bangunan Sultan Iskandar, Johor Bahru.

Penahanannya membawa kepada penangkapan dua lagi warga Singapura berusia 49 dan 48 tahun yang diburu, dipercayai terbabit dalam kecurian RM3.17 juta pada 2 Mei 2020.

The Star melaporkan bahawa pencarian terhadap lelaki keempat yang dikatakan rakan kongsi jenayah warga Malaysia dan dikatakan melarikan diri ke Filipina bersama isterinya, masih diteruskan.

Ketua Bahagian Jenayah Komersial Johor Amran Md Jusin memberitahu akhbar itu bahawa polis bekerjasama dengan Interpol untuk mencari warga Malaysia yang dikehendaki kerana pecah amanah jenayah.

Menurut laporan berita itu, lelaki warga Malaysia berusia 49 tahun itu bekerja sebagai ‘runner’ untuk pengurup wang Johor Bahru selama lapan tahun dan telah membantu dalam kecurian itu.

Memetik sumber, akhbar itu berkata warga Malaysia terbabit ditugaskan mengangkut wang tunai pengurup wang berkenaan menggunakan kereta kalis peluru milik syarikatnya ke sebuah bank pada hari kejadian.

Lelaki terbabit dilaporkan berpura-pura mengalami sakit dada untuk membawa rakan sekerja dan pengawal keselamatannya pergi dan memandu kenderaan itu ke Danga Bay di mana dia membahagikan wang itu dengan tiga warga Singapura.

The Star melaporkan bahawa warga Singapura berusia 54 tahun itu menghidap penyakit yang serius dan kini diikat jamin selepas polis merekodkan kenyataannya manakala rakan senegaranya berusia 49 tahun dan 48 tahun ditahan reman untuk membantu siasatan.


Trafik sesak akibat kekurangan bahan api di stesen minyak

Sesuatu yang jarang berlaku sebelum ini di Malaysia apabila beberapa stesen minyak kehabisan bahan api berikutan permintaan tinggi ketika sambutan Hari Raya, 3 Mei lalu.

Situasi pertama kali muncul awal pagi tadi dikesan di platform media sosial di mana pengguna terjejas berkongsi pengalaman mereka terkandas di lebuh raya, tidak dapat mengisi tangki kereta mereka.

Shasya Edora menerusi akaun Twitternya berkongsi pengalaman pagi tadi sambil meluahkan rasa tidak percaya perkara sebegitu boleh berlaku.

“Apa yang berlaku? Pantai Timur tiada minyak? Dari Besut (Terengganu) ke Kuantan (Pahang). Jadi banyak kereta terkandas,” tulisnya.

Satu lagi akaun Twitter Sepatah Dua Media berkata terdapat terlalu banyak kenderaan untuk menunggu bekalan petrol tiba.

“Terlalu banyak kenderaan terkandas, semuanya menunggu bekalan tiba. Stesen minyak Setiu telah kehabisan bekalan sepenuhnya,” tulisnya seperti dilapor NST.

Menurut seorang lagi pengguna Twitter, dia melihat beberapa lori yang membawa bahan api tersangkut dalam kesesakan lalu lintas di Kuantan.

Presiden Persatuan Peniaga Petrol Malaysia (PDAM) Datuk Khairul Annuar Abdul Aziz berkata negara tidak pernah menyaksikan situasi petrol tidak mencukupi pada musim perayaan.

“Biasanya, jika ada kekurangan bekalan petrol di mana-mana stesen, ia tidak akan bertahan lebih daripada 24 jam. Apa yang berlaku adalah luar biasa dan tidak dijangka,” katanya memetik BH, hari ini.

Disebabkan situasi yang tidak dijangka itu, Khairul menasihatkan semua pengguna pengangkutan yang menghadapi dilema yang sama supaya bersabar kerana bekalan sedang dalam perjalanan.

“Bagi mereka yang masih belum memulakan perjalanan, saya akan menasihatkan mereka mengisi tangki sehari sebelum mereka mula memandu pulang.

“Pilihan lain ialah mengisi petrol sehari sebelumnya dan kemudian mengisinya semula di sepanjang perjalanan supaya anda akan terus mendapat petrol yang mencukupi semasa di jalan raya.

“Sebagai contoh, jika anda datang dari Gurun, Kedah dan menghala ke Lembah Klang, isi petrol di Gurun dahulu dan isi semula apabila anda berada di sekitar Ipoh, Perak.”


MCA diberi kerusi banyak kerana BN yakin mampu tarik pengundi Cina

Barisan Nasional (BN) yakin mampu menarik semula undian pengundi daripada kaum Cina pada Pilihan Raya Negeri (PRN) Johor, sekali gus dapat mencapai sasaran membentuk kerajaan yang lebih stabil sekiranya diberi mandat oleh rakyat.

Setiausaha Agung UMNO Datuk Seri Ahmad Maslan berkata berdasarkan pengamatan dan pengalamannya sebagai Ahli Parlimen Pontian, kebanyakan pengundi daripada golongan itu menyatakan keinginan untuk kembali menyokong parti gabungan itu, menurut laporan Bernama.

“Saya lihat dan alami sendiri bahawa masyarakat Cina ingin kembali kepada BN. Di Johor ini, masyarakat Cina terdiri daripada 37 peratus pengundi.

“Apabila kumpulan pengundi ini sudah merasakan tidak mempercayai Pakatan Harapan (PH) terutamanya, maka mereka menyatakan ingin kembali ke BN dan ini adalah petanda yang menunjukkan bahawa pada PRN Johor ini, BN mempunyai peluang yang cerah,” katanya kepada Bernama.

Menjelas lanjut, Ahmad berkata kebanyakan masyarakat Cina meluahkan kekecewaan terhadap pentadbiran PH, kerana gagal menunaikan janji untuk membangunkan kawasan-kawasan DUN yang dimenangi semasa Pilihan Raya Umum Ke-14 (PRU-14).

Mengenai calon BN pada PRN Johor, beliau berkata meskipun BN menampilkan lebih 70 peratus muka baharu, namun setiap calon mempunyai pengalaman dalam arena politik.

“Daripada senarai calon itu, saya rasa gembira kerana pilihan kita itu hampir menyerupai semasa PRN Melaka dan apabila ada persamaan sebegini, kemungkinan kemenangan di Melaka boleh berlaku di Johor. Itulah harapan kita kerana apa kita lakukan di Melaka itu, kita berani dan kita ulanginya di Johor,” katanya.

Semalam, Pengerusi BN Datuk Seri Dr Ahmad Zahid Hamidi berkata ada lebih 70 peratus muka baharu sebagai calon pada PRN Johor dan lebih 80 peratus daripada calon bagi 56 kerusi Dewan Undangan Negeri (DUN) itu juga, terdiri daripada mereka yang mempunyai kelulusan akademik tinggi.

Zahid turut berkata lebih 80 peratus calon terdiri daripada mereka yang berusia 55 tahun ke bawah dengan melihat beberapa kriteria menggunakan konsep boleh menang, boleh diterima dan disukai.

BN mempertaruhkan 37 calon daripada UMNO, MCA (15) dan MIC (empat) pada PRN Johor dengan proses penamaan calon pilihan raya itu berlangsung esok, manakala hari pengundian pada 12 Mac sementara undi awal pada 8 Mac.

Dalam perkembangan lain, Ahmad berkata Perhimpunan Agung UMNO (PAU) 2021 tidak ditangguhkan dan berlangsung mengikut jadual yang ditetapkan iaitu pada 16 hingga 19 Mac depan.

Beliau berkata perkara itu telah diputuskan dalam Mesyuarat Majlis Kerja Tertinggi UMNO baru-baru ini.

Sebelum ini, UMNO menetapkan perhimpunan berkenaan selama tiga hari bermula 13 hingga 15 Jan lepas namun ditangguhkan kepada 16 hingga 19 Mac depan susulan banjir yang melanda beberapa negeri awal tahun ini.


Menteri isytihar harta, yang menipu perlu letak jawatan : MCW

Mana-mana individu dalam pentadbiran kerajaan yang menipu pengisytiharan hartanya wajar bersara dan meletakkan jawatan.

Presiden Pemerhati Rasuah Malaysia (MCW), Jais Abdul Karim berkata tindakan tegas juga perlu diambil ke atas mereka yang gagal menjelaskan pemilikan aset berlebihan.

“MCW berpendapat bagi memastikan keberkesanan sistem ini individu yang terbukti menipu seharusnya bersara atau meletakkan jawatan jika terbukti mereka mendapat harta tersebut secara haram.

“Tindakan serius perlu diambil keatas mereka yang tidak dapat membuat penjelasan telus terhadap aset berlebihan dan gaya hidup yang terlampau mewah,” katanya dalam satu kenyataan, hari ini.

Dalam pada itu pihaknya mengalu-alukan keputusan kerajaan untuk  meneruskan inisiatif pengisytiharan harta ke atas anggota Kabinet dan menggesa agar pelaksanannya disegerakan.

“MCW amat berharap kerajaan Malaysia mengambil pendirian tegas terhadap isu ini dan bertindak untuk memperbaiki serta melaksanakannya segera demi mengekang rasuah dan menjaga integriti.

“Kita mesti mencipta perubahan untuk memulihkan imej negara yang kian terjejas akibat rasuah,” katanya.

Semalam, Pejabat Perdana Menteri (PMO) mengumumkan pengisytiharan harta bagi anggota pentadbiran termasuk jemaah menteri akan dikuatkuasakan semula setelah format baharu siap yang lebih komprehensif bagi pelaporan tersebut.

Sehubungan itu, MCW menggesa kerajaan memperkukuh sistem pengisytiharan harta tersebut dengan memastikan penambahbaikan yang lebih terperinci.

Katanya, dengan sistem yang kukuh, kerajaan Malaysia dapat membina kepercayaan awam dan memastikan pelaksanaan tadbir urus yang baik pada semua peringkat pentadbiran.

Dalam pada itu, pihaknya mencadangkan pengisytiharan harta itu dikemaskini secara tahunan oleh menteri dan pegawai-pegawai Kabinet selain aset yang dinyatakan perlu diaudit oleh pihak bebas.

“MCW mencadangkan agar menubuhkan sebuah unit pengisytiharan harta yang bebas dan tidak terletak di bawah PMO, Suruhanjaya Pencegahan Rasuah Malaysia (SPRM) atau polis.

“Unit ini harus mempunyai kuasa dan sumber yang mencukupi untuk menjalankan penyiasatan menyeluruh terhadap aset yang diisytiharkan oleh anggota kabinet tersebut,” katanya.


Kalah tiga pilihan raya, Asyraf dilantik jadi Setiausaha Agung UMNO baharu

Bekas Ketua Pemuda UMNO Datuk Asyraf Wajdi Dusuki dilantik sebagai Setiausaha Agung UMNO yang baharu, menggantikan Datuk Seri Ahmad Maslan.

Untuk rekod, Asyraf kalah hatrik dalam pilihan raya lalu dan terbaharu kalah di Parlimen Gerik pada Pilihan Raya Umum Ke-15 (PRU-15), bagaimanapun baru-baru ini dibawah kerajaan campuran beliau dilantik sebagai Pengerusi Majlis Amanah Rakyat (Mara).

Lantikan itu diumumkan Presiden UMNO Datuk Seri Ahmad Zahid Hamidi, pada sidang media selepas mempengerusikan Mesyuarat Majlis Tertinggi (MT) UMNO 2023-2026 yang pertama, di Menara Dato’ Onn, Pusat Dagangan Dunia di sini hari ini.

Pada sidang media itu, Timbalan Perdana Menteri turut mengumumkan pelantikan Datuk Seri Azalina Othman Said sebagai Ketua Penerangan UMNO menggantikan Isham Jalil, manakala Datuk Seri Tengku Adnan Tengku Mansor kekal sebagai Bendahari Agung UMNO.

“Pelantikan mereka dipersetujui dalam mesyuarat yang turut melantik 13 Ahli MT baharu serta Pengerusi Badan Perhubungan UMNO Negeri.

Antara yang dilantik sebagai MT ialah Tan Sri Shahrizat Abdul Jalil, Tan Sri Mohamad Fatmi Che Salleh, Datuk Ahmad Ismail, Datuk Nur Jazlan Mohamed dan Datuk Seri Dr Mohd Shafei Abdullah.

Turut dilantik sebagai MT ialah Datuk Hasmuni Hassan, Datuk Mohd Hasnol Ayub, Datuk Mohd Faizal Ramli, Datuk Mohd Ariff Abdul Majid, Datuk Seri Jailani Johari, Datuk Norliza Abdul Rahim, Mohd Hairi Mas Shah dan Siti Sokhleha Nordin.

Mengenai barisan senarai Pengerusi Badan Perhubungan UMNO Negeri, Ahmad Zahid mengumumkan pelantikan Datuk Seri Johari Abdul Ghani bagi Wilayah Persekutuan, Datuk Megat Zulkarnain Omardin (Selangor), Datuk Rozabil Abd Rahman (Perlis), Datuk Seri Mahdzir Khalid (Kedah), Datuk Seri Saarani Mohamad (Perak) dan Datuk Seri Wan Rosdy Wan Ismail (Pahang).

“Dengan pelantikan barisan baharu ini, kami berazam untuk menterjemahkan lima hala tuju yang telah saya gariskan, ketika membentangkan ucapan dasar dalam Perhimpunan Agung UMNO yang lalu,” katanya.

Ahmad Zahid berkata menjadi keutamaan parti, untuk bersama menghadapi enam Pilihan Raya Negeri, selain memperkasakan perpaduan dan penyatuan dalam saf kepimpinan UMNO yang baharu di semua peringkat.

“Kita berazam untuk mengubah jentera pilihan raya ke arah pendigitalan dan perkara ini akan diperincikan dan diumumkan nanti. Paling penting pimpinan sekarang ini mendukung Kerajaan Perpaduan,” katanya.

Sementara itu, UMNO menerusi satu kenyataan menzahirkan kebimbangan sentimen permainan kaum dan agama yang terus menular, dan menggesa kerajaan mengambil tindakan tegas bagi membendung fenomena yang boleh merosakkan keharmonian negara.

“UMNO beriltizam untuk membantu kerajaan melalui wakil-wakil parti dalam Kerajaan untuk menangani isu peningkatan kos sara hidup yang dihadapi rakyat,” menurut kenyataan itu.


UMNO dapat 100 kerusi lebih sikit dalam PRN: Zahid

Jumlah keseluruhan kerusi UMNO akan bertanding pada Pilihan Raya Negeri (PRN) di enam negeri lebih 100, kata Datuk Seri Ahmad Zahid Hamidi.

Presiden UMNO itu tidak memperincikan kerusi Dewan Undangan Negeri (DUN) yang akan ditandingi mereka pada PRN nanti, namun MIC dan MCA yang merupakan rakan komponen Barisan Nasional (BN) mengesahkan tidak akan meletak calon mereka.

“Lebih sedikit dari 100,” katanya dipetik laporan BH.

Tmbalan Perdana Menteri itu berkata pengumuman rasmi nama calon BN bagi setiap kerusi yang ditandingi, akan dibuat pada 21 Julai ini.

“Kita dah selesai (pengagihan kerusi) sepenuhnya. Insya-Allah, 21 Julai ini akan buat pengumuman secara rasmi calon-calon mengikut kawasan-kawasan yang telah kami persetujui. Ketika itu watikah-watikah akan diberikan,” katanya.

Suruhanjaya Pilihan Raya menetapkan PRN membabitkan Selangor, Negeri Sembilan, Pulau Pinang, Kelantan, Terengganu dan Kedah diadakan serentak pada 12 Ogos sebagai hari pengundian, dan penamaan calon pada 29 Julai.

Sementara itu, Presiden Amanah Datuk Seri Mohamad Sabu berkata parti itu tidak diperuntukkan banyak kerusi pada PRN itu dan kebanyakan calonnya akan diletakkan di kerusi sama yang dimenangi pada pilihan raya lepas.

“Amanah tidak banyak kerusi namun kerusi yang kami tanding akan menang semua,” katanya masih terdapat dua kerusi yang masih belum dimuktamadkan dan dijangka selepas dalam masa terdekat.


Pelajar berusia 18 tahun dibenarkan terima vaksinasi

Vaksinasi dengan kebenaran ibu bapa dan penjaga akan diberikan kepada pelajar yang akan melanjutkan pelajaran ke luar negara dan telah mencecah usia 18 tahun pada tahun ini (2021).

Perkara itu dimaklumkan Menteri Penyelaras Program Imunisasi COVID-19 Kebangsaan (PICK) Khairy Jamaluddin Abu Bakar dan meminta surat perakuan kebenaran ditandatangani terlebih dahulu sebelum vaksin dapat diberikan.

“Satu syarat lain yang perlu dipenuhi adalah supaya ibu bapa atau penjaga mereka perlu menandatangani surat perakuan kebenaran bagi tujuan ini,” katanya lapor Bernama.

Terdahulu, Khairy mengadakan sidang media perkembangan PICK hari ini bersama Menteri Kesihatan Datuk Seri Dr Adham Baba.

Khairy sebelum ini berkata pelajar yang mendapat peluang melanjutkan pelajaran di luar negara, boleh mendaftar untuk vaksinasi awal di aplikasi MySejahtera.

Beliau berkata terdapat ciri baharu khas diperkenalkan di Helpdesk aplikasi MySejahtera bagi memudahkan permohonan vaksinasi golongan tersebut.

Menurut Khairy, sejumlah 8,615 janji temu bagi permohonan awal untuk kategori pelajar yang ingin menyambung pengajian ke luar negara diterima telah diberi.

Khairy dalam pada itu berkata sebanyak 21 pusat pemberian vaksin (PPV) mula beroperasi hari ini, meliputi PPV awam dan PPV integrasi dengan kapasiti sehingga 5,000 suntikan sehari.

Antara PPV baharu yang dibuka adalah Dewan Sekolah Menengah Tengku Ampuan Afzan di Chenor, Pahang, Movenpick Hotel & Convention Centre KLIA dan Kompleks Sukan Majlis Perbandaran Kuala Langat masing-masing di Selangor.

Khairy dalam pada itu berkata purata pemberian suntikan vaksin yang tinggi dicatatkan pada minggu lepas iaitu sebanyak 230,115 dos sehari.


Pengembara asing masuk Malaysia dipakaikan peranti pengesan

Semua pengembara dari negara berisiko tinggi membabitkan varian Omicron Covid-19 yang tiba di Lapangan Terbang Antarabangsa Kuala Lumpur (KLIA) akan dipakaikan peranti pengesanan khas.

Menteri Kesihatan Khairy Jamaluddin berkata peranti pengesan itu akan dipakai pengembara sepanjang tempoh kuarantin sebagai langkah tambahan strategi kawalan susulan pengesanan kes Omicron pertama di Malaysia.

Selain itu, Khairy memaklumkan, pengembara yang tiba dari negara berisiko tinggi untuk menyertai gelembung pelancongan Langkawi perlu menjalani ujian pengesanan Covid-19 tambahan.

“Pengembara yang tiba dari negara berisiko tinggi perlu menjalani ujian tambahan iaitu pada hari ketiga dan kelima daripada tarikh ketibaan. Mereka perlu menjalani ujian RTK-Antigen secara profesional,” katanya pada sidang media hari ini.

Katanya, program Laluan Perjalanan Vaksinasi (VTL) udara dan darat antara Malaysia-Singapura akan diteruskan buat masa ini, manakala sekatan perjalanan sementara terhadap lapan negara yang dikenal pasti sebelum ini juga dikekalkan.

Terdahulu Khairy mengesahkan penemuan kes positif pertama Omicron dalam negara melibatkan seorang pelajar swasta.

Individu tersebut merupakan seorang pengembara bukan warganegara berusia 19 tahun yang tiba dari Afrika Selatan melalui Singapura pada 19 November 2021 dan telah menjalani ujian RT-PCR Covid-19 setibanya di pintu masuk antarabangsa (PMA) KLIA.


MoF sentiasa tingkat subsidi kepada rakyat: Tengku Zafrul

Kadar inflasi Malaysia bagi Mei 2022 boleh mencecah sehingga 11.4 peratus sekiranya kerajaan tidak menyalurkan bantuan subsidi, kata Menteri Kewangan Tengku Datuk Seri Zafrul Tengku Abdul Aziz.

Sehubungan itu katanya Kementerian Kewangan (MoF) sentiasa meningkatkan bantuan dan subsidi kepada rakyat untuk membantu menangani cabaran kos sara hidup.

“Namun, dasar subsidi telah membantu membendung inflasi di Malaysia pada tahap 2.8 peratus.

“Kerajaan akan terus melaksanakan pemberian subsidi dan bantuan tunai bagi melindungi rakyat daripada beban kenaikan kos sara hidup,” katanya dalam Laporan Kewangan Rakyat Ke-101 yang dikeluarkan hari ini.

Beliau berkata unjuran perbelanjaan subsidi bagi tahun ini kini mencecah RM77.7 bilion selepas mengambil kira peruntukan tambahan subsidi ayam dan telur sebanyak RM370 juta bagi bulan Julai dan Ogos.

Katanya bagi tempoh lima bulan (Februari hingga Jun), kerajaan telah menyediakan peruntukan kira-kira RM730 juta bagi menampung subsidi harga kedua-dua barangan makanan itu.

“Subsidi ayam juga membolehkan harga ayam di Malaysia kekal sebagai antara yang terendah di rantau ASEAN,” katanya menurut Bernama.

Beliau berkata kerajaan turut menyediakan bantuan tunai tambahan bernilai RM630 juta yang telah dibayar kepada penerima Bantuan Keluarga Malaysia (BKM) bermula 27 Jun lalu.

Sementara itu, katanya seramai 25,965 peserta telah berjaya ditempatkan melalui program Malaysia Short-Term Employment Programme (MySTEP) bagi tahun ini, setakat 17 Jun 2022.

Secara keseluruhannya, beliau berkata kerajaan telah menyalurkan sebanyak RM20.871 bilion kepada 357,827 majikan melalui Program Subsidi Upah (PSU) bagi mengekalkan penggajian 2.957 juta pekerja tempatan dalam usaha untuk mengurangkan kadar pengangguran dalam kalangan pekerja warganegara Malaysia.

Setakat 17 Jun 2022 – seramai 322,177 majikan dan 2.64 juta pekerja telah menerima manfaat PSU 1.0 dan permohonan subsidi upah yang diluluskan telah mencapai nilai RM12.958 bilion.

Bagi PSU 2.0, sebanyak RM1.408 bilion telah disalurkan kepada 81,158 majikan untuk terus beroperasi dan mengekalkan penggajian bagi 718,847 pekerja dan RM3.763 bilion telah disalurkan kepada 162,306 majikan untuk mengekalkan penggajian bagi 1.53 juta pekerja bagi PSU 3.0.

“Di bawah Pakej PEMULIH, kerajaan telah melaksanakan PSU 4.0 dan sebanyak RM2.557 bilion telah disalurkan kepada 163,471 majikan untuk terus beroperasi dan mengekalkan penggajian bagi 1.92 juta pekerja.

“Setakat 17 Jun 2022, sebanyak RM185.095 juta telah disalurkan kepada 7,495 majikan untuk terus beroperasi dan mengekalkan penggajian bagi 106,404 pekerja di bawah PSU 5.0,” katanya.

Mengenai penarafan S&P Global Ratings yang menyemak semula prospek penarafan kredit berdaulat jangka panjang Malaysia kepada ‘stabil’ daripada ‘negatif’, Tengku Zafrul berkata prospek stabil itu mencerminkan jangkaan bahawa momentum pertumbuhan Malaysia yang stabil dan kedudukan luaran yang kukuh akan kekal dalam tempoh dua tahun akan datang.


Ringgit dibuka tidak berubah

Ringgit dibuka tidak berubah berbanding dolar AS hari ini berikutan sentimen pasaran terjejas oleh risiko geopolitik yang meningkat di Ukraine dan jangkaan kenaikan pertama kadar faedah Amerika Syarikat (AS), kata seorang penganalisis.

Pada jam 9 pagi, unit tempatan berada pada 4.1890/1920 berbanding dolar AS daripada 4.1890/1905 pada Selasa, lapor Bernama.

Ketua Ekonomi Bank Islam Malaysia Bhd Mohd Afzanizam Abdul Rashid berkata Tabung Kewangan Antarabangsa (IMF), dalam unjuran terkininya, mengurangkan pertumbuhan global pada 2022 sebanyak 0.5 mata peratusan kepada 4.4 peratus daripada anggaran pertumbuhan sebanyak 5.9 peratus pada 2021.

“Faktor utama ialah pengurangan unjuran untuk ekonomi AS dan China. Isu mengenai penamatan awal akomodasi dasar monetari di AS dan dasar Covid sifar di China merupakan beberapa pemacu utama kepada pertumbuhan global yang perlahan,” katanya kepada Bernama.

Oleh itu, katanya unit tempatan akan terus mencatatkan dagangan jajaran kecil, bergerak daripada RM4.18 kepada RM4.19 hari ini.

Ringgit diniagakan kebanyakannya rendah berbanding sekumpulan mata wang utama lain kecuali dolar Singapura apabila ia naik kepada 3.1166/1190 daripada 3.1168/1184 semalam.

Unit tempatan rendah berbanding euro kepada 4.7348/7382 daripada 4.7277/7294 pada Selasa, merosot berbanding


Jangan harap Najib nak dapatkan duit rakyat yang dia curi: Muhyiddin

Sekiranya Datuk Seri Najib Razak masih kekal sebagai Perdana Menteri (PM) sebelum dijatuhkan pada Pilihan Raya Umum Ke-14, jangan harap semua wang rakyat yang dicurinya akan dapat dikembalikan semula.

Langkah untuk mendapatkan semula wang rakyat dicuri bermula dengan inisiatif diambil Pengerusi Perikatan Nasional (PN) Tan Sri Muhyiddin Yassin semasa menjadi PM dengan menubuhkan pasukan khas untuk mencari dan membawa pulang semula semua wang rakyat yang disembunyikan di luar negara.

“Dalam tempoh saya jadi Perdana Menteri saya tubuhkan satu jawatankuasa recovery.

“Cari jalan macam mana nak dapat balik wang yang sudah pun terpusuk diceruk dunia mana? Alhamdulillah hampir lebih kurang 19 bilion saya dapat bawa balik semula masuk ke kantung kerajaan Malaysia. Kalau Najib masih kekal Perdana Menteri, saudara fikir dia bolehkah nak usahakan nak cari duit yang dia dah curi?” kata Muhyiddin semasa ceramah Pentas Anak Muda di Pagoh malam tadi.

Bagaimanapun, ia sangat menghairankan apabila Najib masih lagi dianggap suci oleh segelintir rakyat yang terpengaruh dengan penipuan dilakukan Najib yang kononnya tidak melakukan sebarang kesalahan walhal duit negara banyak yang hilang akibat perbuatan khianatnya.

“Ini (curi) dilakukan oleh seorang pemimpin UMNO, agak memalukan saya ada orang UMNO dan sesetengah orang Melayu menyebut dia sebagai ‘Bossku’,” katanya lagi.

Jelas Muhyiddin lagi, semasa mentadbir negara sebelum ini, Menteri Kewangan akan memberitahunya kerajaan terpaksa membayar semua faedah akibat pinjaman yang dibuat 1Malaysia Development Berhad (1MDB) yang berjumlah berbilion-bilion dengan menggunakan wang rakyat.

“Menteri Kewangan akan beritahu sir, we have to pay the interest. Bukan nak bayar yang pokok sahaja, (terpaksa) membayarkan faedah saja melibatkan berbilion ringgit,” katanya lagi.

Terdahulu di Dewan Rakyat, Muhyiddin berkata kerajaan terpaksa membayar hutang 1MDB sebanyak RM50 bilion selepas syarikat berkenaan gagal membayar hutang berkenaan kerana ia dijamin oleh kerajaan.

“Jumlah yang dibayar setakat Januari tahun ini berjumlah lebih RM13 bilion dan hutang yang dibayar itu menggunakan duit rakyat,” katanya pada sesi Perbahasan Titah Diraja di Dewan Rakyat semalam.

Untuk rekod, Najib kini sedang dibicarakan atas empat pertuduhan menggunakan kedudukannya ketika itu untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Najib juga sedang dibicarakan bersama-sama bekas CEO 1MDB, Arul Kanda Kandasany, atas dakwaan menggunakan kedudukannya ketika itu untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) bagi mengelakkan sebarang tindakan diambil terhadap beliau.


Bank ambil serius kes iPay88 alami ‘insiden keselamatan siber’

Persatuan Bank-bank Dalam Malaysia (ABM) dan Persatuan Institusi Perbankan dan Kewangan Islam Malaysia (AIBIM) menegaskan dan mengesahkan pihak bank sentiasa memberi perhatian serius kepada keselamatan data pemegang kad.

Dua persatuan itu menjelaskan bank melakukan langkah balas keselamatan tambahan untuk melindungi pemegang kad daripada risiko yang berpotensi berlaku, lapor Bernama.

Langkah ini termasuk tetapi tidak terhad kepada peningkatan pemantauan penipuan dalam masa sebenar untuk mengesan tingkah laku penggunaan kad yang luar biasa dan penipuan, menurut persatuan itu dalam kenyataan bersama pada Khamis (11 Ogos 2022).

Kenyataan itu bagi mengulas mengenai data kad berpotensi terjejas dalam insiden keselamatan siber seperti dinyatakan iPay88 baru-baru ini.

“Bank melaksanakan langkah keselamatan berbilang peringkat yang ketat seperti pengesahan dwi-faktor untuk menghalang transaksi kad kredit dan kad debit tanpa izin.

“Bank akan menghubungi pemegang kad secara terus menerusi saluran rasmi bank jika pihak bank mengesan transaksi luar biasa yang mungkin memerlukan pengesahan tambahan. Pemegang kad juga perlu menghubungi bank masing-masing menerusi pusat panggilan atau cawangan untuk bantuan berkaitan perkara ini,” menurut ABM dan AIBIM.

Anggota ABM dan AIBIM juga menyakinkan pemegang kad bahawa pelanggan boleh terus menggunakan kad bank mereka seperti biasa selain diingatkan supaya sentiasa menyemak penyata bank dan pemberitahuan transaksi mereka dari bank.

“Sekiranya pemegang kad mengesan sebarang transaksi yang tidak dibenarkan, mereka perlu segera menghubungi bank mereka di nombor yang tertera di belakang kad bank untuk mendapatkan bantuan.

“Pemegang kad diingatkan, memandangkan ancaman keselamatan siber yang lebih sofistikated, adalah penting untuk berwaspada pada setiap masa,” jelas persatuan itu.

Terdahulu, iPay88 mendedahkan dalam satu kenyataan bahawa mereka mengalami “insiden keselamatan siber” yang mungkin telah menjejaskan data kad pelanggan.

Syarikat itu menyediakan perkhidmatan pemprosesan pembayaran kepada pelbagai perniagaan, termasuk platform e-dagang Shopee, dan syarikat perkhidmatan telekomunikasi.

Kad pembayaran daripada kebanyakan bank utama dan perkhidmatan e-wallet di negara ini diterima oleh gerbang iPay88, menjadikan insiden itu amat membimbangkan.


24 kematian akibat Covid-19 semalam, 122,991 kes aktif

Seramai 24 pesakit meninggal dunia akibat komplikasi Covid-19 dilaporkan dalam tempoh 24 jam semalam, tertinggi sepanjang bulan ini, lapor Kementerian Kesihatan (KKM), hari ini.

Kes kematian itu termasuk sembilan pesakit yang meninggal dunia sebelum sempat dirawat di hospital atau dikategorikan sebagai kes ’brought in death’ (BID), lapor KKM menerusi laman sesawang Covidnow yang dikemas kini selepas tengah malam tadi.

Jumlah terbaharu itu menjadikan keseluruhan kematian akibat Covid-19 sejak awal 2020 lalu meningkat kepada 32,099 kes, termasuk 6,483 kes BID.

Semua kes kematian itu dilaporkan di sembilan negeri, dengan Kedah mencatat lima kes, diikuti masing-masing empat di Johor serta Sabah, masing-masing tiga di Pahang dan Perak; Negeri Sembilan (dua kes); dan masing-masing satu di Perlis, Selangor, serta Terengganu.

Keseluruhannya, Kedah kini merekodkan 2,198 kes kematian, termasuk 328 kes BID. Negeri itu turut mencatat 189,662 kumulatif kes positif, dengan 176,977 pesakit telah sembuh, dan 10,487 kes masih aktif.

Daripada jumlah kes aktif itu, seramai 9,825 pesakit menjalani kuarantin di rumah; 421 ditempatkan di PKRC; 224 dimasukkan ke hospital; dan 17 dirawat di unit rawatan rapi (ICU), dengan tujuh daripadanya memerlukan alat bantuan pernafasan.

Setakat 10 Februari lalu, seramai 1,578,262 atau 72.2 peratus daripada populasi di Kedah telah lengkap divaksinasi, 1,598,534 atau 73.1 peratus lagi menerima sekurang-kurangnya satu dos, dan 611,751 atau 39.7 daripada individu dewasa telah menerima dos penggalak.

Sebanyak 30 kluster Covid-19 masih aktif di Kedah, dengan 26 daripadanya membabitkan kluster pendidikan; tempat kerja (dua); dan masing-masing satu kluster import serta kumpulan berisiko tinggi.

Setakat ini, lima negeri kekal merekodkan kes kematian melebihi 2,000, dengan Selangor mencatat 10,073 kes, diikuti Johor (3,935); Sabah (2,845); Kuala Lumpur (2,704); dan Kedah (2,198).

Sehingga semalam, negara merekodkan 2,996,361 kumulatif positif, dengan 2,841,271 pesakit telah sembuh dan 122,991 kes masih aktif, meningkat 15,108 kes berbanding 107,883 kes aktif pada Khamis.

Daripada jumlah kes aktif itu, 111,323 pesakit menjalani kuarantin di rumah; 6,001 ditempatkan di PKRC; 5,512 dimasukkan ke hospital; dan 155 pesakit dirawat di ICU, dengan 80 daripadanya memerlukan alat bantuan pernafasan.


Kes baharu turun mendadak, Perak, Perlis, Labuan catat peningkatan

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun mendadak dengan semua negeri, kecuali Perlis dan Wilayah Persekutuan Labuan, merekodkan penurunan kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu 17,672 jangkitan baharu direkodkan di seluruh negara menjadikan kumulatif lebih 1.57 juta kes sejak Covid-19 menular di Malaysia awal tahun lalu.

Kes harian paling tinggi pernah direkodkan sebelum ini ialah pada 20 Ogos lalu iaitu sebanyak 23,564 kes, sementara yang kedua tertinggi adalah pada 19 Ogos (22,948 kes).

Mengikut data Kementerian Kesihatan (KKM), Perak mencatatkan 952 kes baharu berbanding 703 kes semalam, manakala Perlis mencatatkan 57 kes baharu (54 semalam) dan Labuan daripada empat kes semalam kepada tujuh kes hari ini.

Ini adalah kali pertama dalam tempoh beberapa bulan kebelakangan, 14 negeri dan wilayah, termasuk Selangor dan Kuala Lumpur merekodkan penurunan kes baharu.

Selangor dan Kuala Lumpur yang menjadi titik panas Covid-19 di Malaysia merekodkan penurunan kes sejak beberapa hari lalu. Dalam tempoh 24 jam itu Selangor mencatatkan 4,316 kes baharu berbanding 5,379 semalam, manakala Kuala Lumpur pula merekodkan 891 kes baharu (999 semalam).

Bagaimanapun, tujuh negeri – ialah Selangor, Sarawak, Sabah, Pulau Pinang, Kelantan, Kedah, dan Johor – masih merekodkan jumlah jangkitan baharu harian melebihi paras 1,000 kes.


Kalau terus berebut kuasa, rakyat akan marah: Muhyiddin

Walaupun mempunyai pilihan untuk terus bermain politik apabila diserang lawan tetapi Tan Sri Muhyiddin Yassin mengambil pendekatan jalan terbaik demi rakyat bagi mengelakkan orang ramai menjadi mangsa kepada kerakusan mereka yang gila kuasa.

Mantan Perdana Menteri itu berkata tindakan blok pembangkang yang bersekongkol dengan kumpulan kleptokrat dalam membuat tuduhan kononnya kerajaan diterajuinya sebelum ini tidak berjaya mengekang penularan Covid-19 boleh dibalas dan terus berlawan, namun itu tidak akan menyelesaikan kemelut politik yang melanda dan rakyat akan marah.

“Saya sudah 45 tahun dalam kancah politik, saya tahu politik, bukan saya tidak tahu berbahas, hentam lawan (dalam politik).

“Tetapi saya tahu rakyat susah, saya akan dimarahi kalau saya buat begitu kerana kes tidak selesai tetapi kita bergaduh sesama sendiri, berebut kuasa,” katanya semasa wawancara dalam Astro Awani.

Untuk rekod, blok pembangkang yang diketuai Datuk Seri Anwar Ibrahim merancang bersama-sama anak muridnya, Datuk Seri Ahmad Zahid Hamidi dengan 14 Ahli Parlimen UMNO yang lain menarik sokongan terhadap kerajaan pimpinan Muhyiddin.

Anwar yang pada mulanya sudah geli-geli untuk menjadi Perdana Menteri (PM) akhirnya ditipu oleh Presiden UMNO tersebut apabila Datuk Seri Ismail Sabri Yaakob dicalonkan sebagai pengganti Muhyiddin.

Ismail Sabri dilantik PM Kesembilan selepas berjaya mendapat majoriti yang dikehendaki mengikut Perlembagaan dan Anwar masih kempunan apabila kali ini ditipu anak muridnya.

Untuk rekod, Anwar dan Zahid juga pada April lalu didedahkan terlibat dalam satu perbualan telefon berkomplot untuk menjatuhkan Muhyiddin.

Menurut Muhyiddin, tumpuannya kini adalah untuk membantu rakyat dan mencari pendekatan terbaik bagi memastikan kebajikan mereka terjamin.

“Kerana itu, saya sebagai Perdana Menteri (dahulu) dan walaupun tidak lagi kini, (fokus) adalah untuk membantu rakyat.

“Itu bagi saya paling penting, paling utama. That is what we have been doing and I think we have been quite successful in that area,” katanya lagi.

Dalam pada itu, Muhyiddin juga memuji langkah kerajaan Ismail Sabri yang baru-baru ini memeterai kerjasama dwipartisan menerusi memorandum persefahaman (MoU) bersama Pakatan Harapan (PH) diatas dasar untuk membawa kestabilan kepada negara.

“Bagi saya kalau itu dapat kita lakukan tidak kira, asalkan tidak ada gangguan politik yang berpanjangan. (Seperti) baru-baru ini yang saya lihat MoU Kerajaan dan Pakatan Harapan dapat meredakan (keadaan) dan memberikan lebih masa untuk menumpukan kerja induk.

“It is about recovery (pemulihan), itu penting bagi kita. Jadi itu kalau dapat kita kurangkan, kita dapat membantu rakyat,” tambah beliau.


Hampir 12 juta terima dos penggalak

Seramai 11,988,626 atau 51.2 peratus daripada populasi dewasa telah menerima dos penggalak vaksin Covid-19 setelah masing-masing melengkapkan suntikan dos pertama dan kedua bagi vaksin dua dos atau vaksin dos tunggal.

Kementerian Kesihatan (KKM) memaklumkan jumlah itu dicapai setelah 93,365 lagi individu dewasa menerima dos penggalak semalam.

Program suntikan dos penggalak dilancarkan pada 13 Oktober lalu bertujuan meningkatkan semula imun penerima vaksin dan memberi perlindungan maksimum terhadap jangkitan pelbagai varian Covid-19.

Sehingga semalam juga, seramai 22,925,149 atau 97.9 peratus individu dewasa telah lengkap divaksinasi, manakala 23,202,052 atau 99.1 peratus lagi menerima sekurang-kurangnya satu dos.

Keseluruhannya hampir 58 juta dos vaksin Covid-19 diberikan kepada golongan dewasa di Malaysia, termasuk rakyat asing.

Sementara itu, sejak 8 September 2021 lalu hingga semalam lebih 5.65 juta remaja berusia 12 hingga 17 tahun telah menerima suntikan vaksin Covid-19 masing-masing.

Daripada jumlah itu, 2,788,610 atau 88.6 peratus telah lengkap divaksinasi, sementara 2,867,850 atau 91.1 peratus lagi menerima sekurang-kurangnya satu dos.

Keseluruhannya lebih 63.56 juta dos vaksin telah diberikan sejak Program Imunisasi Covid-19 Kebangsaan (PICK) dilancarkan 24 Februari 2021 hingga semalam, dengan 25,713,759 atau 78.7 peratus individu telah lengkap divaksinasi, dan 26,069,911 atau 79.8 peratus lagi menerima sekurang-kurangnya satu dos.

Pecahan pemberian vaksin mengikut negeri sehingga 31 Januari 2022.


MB Kedah kata pelik bila PM lantik anak jadi penasihat kanan negara

Datuk Seri Muhammad Sanusi Md Nor berasa ‘pelik’ apabila Naib Presiden PKR Nurul Izzah dilantik sebagai Penasihat Kanan Ekonomi dan Kewangan kepada Perdana Menteri yang juga bapanya Datuk Seri Anwar Ibrahim.

Menurut Menteri Besar Kedah itu, timbul pelbagai persoalan dalam pelantikan bekas Ahli Parlimen Permatang Pauh itu kerana ia membabitkan pelantikan pegawai yang berkhidmat kepada kerajaan tanpa mendapat bayaran.

Malah, katanya menasihati kementerian dalam pelbagai polisi dan dasar, termasuk ekonomi dan kewangan, adalah tugas pegawai kerjaan yang dibayar gaji.

Beliau juga bimbang langkah itu akan dijadikan penanda aras kepada pemimpin politik lain dalam melantik ahli keluarga terdekat menjawat jawatan penting dalam kerajaan selepas ini.

“Amalan ini tidak pernah dilakukan selama ini, ia nampak luar biasa. Saya tak tahu sama ada perkara ini akan dijadikan penanda aras kepada semua orang politik untuk anak mereka boleh terbabit dalam kerajaan tanpa mengambil gaji,” katanya selepas Majlis Sambutan Tahun Baharu Cina di kediaman rasmi Menteri Besar di Seri Mentaloon di Alor Setar, malam tadi.

Mengulas lanjut, Muhammad Sanusi turut mempertikai, adakah boleh seseorang yang dilantik ke jawatan kanan di Kementerian Kewangan tidak mengambil bayaran mengikut yang ditetapkan dalam skim perkhidmatan.

Katanya, setiap perkhidmatan kepada kerajaan sepatutnya mempunyai bayaran gaji dan elaun tertentu bagi memastikan ia tertakluk mengikut ikatan undang-undang.

“Saya rasa tak ada perjawatan seperti itu, perjawatan itu apabila buat perkhidmatan maka ada bayaran. Kalau perkhidmatan diberi, bayaran tak ada maka itu bukan pekerjaan.

“Setiap pegawai kerajaan yang dilantik dalam skim perkhidmatan perlu ada skim saraan, setiap pegawai ada ikatan undang-undang supaya setiap kerja dan pandangannya tertakluk kepada undang-undang serta berkuat kuasa kepada kerajaan.

“Kita sebenarnya sudah ada Ketua Setiausaha kementerian (KSU) dan bahagian audit untuk buat semua urusan itu, jadi tak perlu tambah lagi jawatan, tetapi kalau dia (Nurul Izzah) nak kerja, perlu ada skim saraan, buat apa dia nak malu-malu ambil gaji.

“Kalau dia (Nurul Izzah) tak ambil gaji, perjawatan dia macam khidmat sosial pula, lebih baik dia pergi buat kerja badan bukan kerajaan (NGO) sebab kerja NGO tak dapat bayaran,” katanya menurut BH.

Sebelum ini, Nurul Izzah mendedahkan beliau dilantik sebagai Penasihat Kanan Ekonomi dan Kewangan kepada Perdana Menteri berkuat kuasa 3 Januari lalu.

Berikutan itu, Anwar memaklumkan, anaknya itu tidak akan menerima sebarang elaun atas khidmatnya selepas beliau sendiri mempelawa Nurul Izzah membantunya sebagai penasihat di Jabatan Perdana Menteri dan Kementerian Kewangan.

Langkah Anwar itu mendapat tentangan, termasuk daripada Ahli Parlimen Pakatan Harapan (PH) sendiri.


Mangsa banjir Ipoh meningkat, dua pusat pemindahan dibuka

Susulan bencana banjir di beberapa kawasan di Ipoh semalam, dua pusat pemindahan sementara (PPS) sudah dibuka pihak keselamatan.

PPS tersebut dibuka di Rancangan Perumahan Tersusun (RPT) Chepor Dalam dan Kampung Ulu Chepor selepas Jabatan Bomba dan Penyelamat Malaysia (JBPM) Perak menerima panggilan berhubung kejadian bencana tersebut pada 10 malam malam tadi.

“Paras air semasa ketika ini adalah satu setengah kaki (lebih kurang setengah meter). Pemantauan banjir di sekitar RPT Chepor Dalam dan Kampung Ulu Chepor, satu PPS dibuka di Surau Al Ikhlas.

“Maklumat terkini, satu lagi PPS akan dibuka di Sekolah Kebangsaan (SK) Sri Klebang 2 kilometer (km) dari lokasi banjir. Seramai 60 keluarga dipindahkan ke dua PPS berkenaan,” katanya, malam tadi.

JPBM Perak berkata, pihaknya turut menerima laporan berlaku banjir kilat di Taman Suria di sini.

“Pemantauan dilakukan di sekitar Taman Suria, tiada pemindahan mangsa dilakukan setakat ini. Paras air semasa di kawasan berkenaan adalah satu kaki (0.3 meter),” katanya.

Sementara itu, media melaporkan jumlah mangsa banjir meningkat, seramai 93 mangsa daripada 33 keluarga dipindahkan ke PPS banjir di Sekolah Kebangsaan (SK) Sri Klebang, pagi ini.

Jurucakap Sekretariat Jawatankuasa Pengurusan Bencana Daerah Kinta, berkata jumlah mangsa meningkat berbanding 55 orang daripada 21 keluarga dilaporkan malam tadi.

“Setakat jam 8 pagi, 38 lelaki, 40 wanita, sepuluh kanak-kanak dan lima bayi dipindahkan di PPS SK Sri Klebang.

“Laporan akan dikemaskini daripada semasa ke semasa,” katanya.

Semalam, dua PPS dibuka di sini, susulan banjir kilat di Rancangan Perumahan Tersusun (RPT) Chepor Dalam dan Kampung Ulu Chepor.

Hujan lebat selama beberapa jam sejak petang menyebabkan beberapa kawasan di Ipoh dilanda banjir.


Isu selenggara kuarters dan bas awam di Putrajaya perlu penambahbaikan: Radzi

Walaupun menjadi pusat pentadbiran kerajaan, namun calon Perikatan Nasional (PN), Datuk Dr Radzi Jidin menerima banyak rungutan daripada penduduk berhubung isu penyelenggaran kuarters dan juga bas awam yang agak kekurangan.

Menteri Pendidikan kerajaan sementara itu berkata sudah menetap Putrajaya sejak 2018 dan masyarakat setempat sudah mengenalinya, malah seringkali orang ramai ditemuinya membangkitkan berhubung beberapa aspek yang perlu ditambahbaik bagi memberi kemudahan kepada orang ramai.

“Saya tinggal di sini sejak 2018 dan rumah pertama saya adalah di Pangsapuri Larai sebelum berpindah ke Presint 10, ketika itu saya banyak bergaul dengan komuniti setempat khususnya jawatankuasa masjid dan surau, masyarakat, kepimpinan masyarakat, persatuan penduduk dan persatuan sukan.

“Insya-Allah, jaringan yang ada dengan kakitangan awam semasa di Kementerian Hal Ehwal Ekonomi dan Kementerian Pendidikan memberi ruang yang sebaiknya untuk saya menyantuni pengundi di sini.

“Banyak perkara yang disampaikan kepada saya, walaupun Putrajaya ini sebuah bandar pentadbiran serta bandar terancang, banyak perkara perlu ditambahbaik, antaranya penyelenggaraan kuarters yang tidak diberi perhatian dalam tempoh yang lama dan tiada pengangkutan awam seperti bas untuk menghantar pelajar ke sekolah,” katanya dipetik laporan BH hari ini.

Radzi memberi contoh berhubung isu bas sekolah yang dibangkitkan oleh orang ramai kepadanya.

“Kalau dulu pelajar ini pergi sekolah dengan bas, tetapi kini ibu bapa terpaksa menghantar ke sekolah berikutan ketiadaan bas di Putrajaya.

“Selain itu ruang parkir juga menjadi isu di bandar ini,” katanya lagi.

Radzi terdahulu melancarkan Bengkel Penulisan Cerpen dan Penerbitan Antologi Cerpen Penulis Cilik Peringkat Kebangsaan di Sekolah Menengah Kebangsaan Presint 16 (1), di Putrajaya pagi tadi.

Rabu lalu, Pengerusi PN, Tan Sri Muhyiddin Yasin, mengumumkan Radzi yang juga Naib Presiden Bersatu sebagai calon gabungan itu di Parlimen Putrajaya sekali gus menutup pelbagai khabar angin berkaitan kerusi berkenaan.

Untuk rekod, kerusi P125 Putrajaya itu disandang oleh Bendahari UMNO, Datuk Seri Tengku Adnan Tengku Mansor yang memegang kerusi berkenaan selama empat penggal. Pada Pilihan Raya Umum Ke-14 (PRU-14), Tengku Adnan menang dengan majoriti 3,372 undi.


Kenapa Anwar bangkit isu Rohingya di China, bukan umat Islam Uyghur

Kerajaan China memburu etnik Muslim Uyghur di seluruh dunia dengan bantuan daripada beberapa negara. – Gambar agensi

Dalam satu lawak ngeri ketika lawatan rasmi ke China minggu lepas, Perdana Menteri Anwar Ibrahim dalam pertemuan dengan Presiden China Xi Jinping membangkitkan isu Rohingya.

Ada dua sebab mengapa ia lawak ngeri. Pertama, Anwar sendiri mengakui yang China mengamalkan dasar tidak campur tangan walaupun mereka rapat dengan Myanmar, jadi mengapa masih bangkitkan?

Tambahan pula, isu Rohingya adalah isu salah sebuah ahli Asean, organisasi yang turut mengamalkan prinsip tidak campur tangan.

Ia merupakan salah satu prinsip teras pembentukan Asean, walaupun organisasi serantau itu dalam satu tindakan bersejarah pada 2021 tidak menjemput pemimpin Myanmar ke Sidang Kemuncak Asean di Brunei kerana isu rampasan kuasa junta.

Tindakan Anwar “bertanyakan” kepada Jinping tentang Rohingya secara tidak langsung adalah tindakan menjemput kuasa besar masuk campur dalam isu ahli Asean.

Kedua, ketika Anwar “bertanyakan” tentang Rohingya, etnik Uyghur di Xinjiang yang terus ditindas tidak menjadi topik perbualan.

Krisis kemanusiaan Xinjiang disifatkan negara dunia antaranya, United Kingdom, Kanada dan Amerika Syarikat sebagai penghapusan bangsa dan Persatuan Bangsa-bangsa Bersatu (PBB) menganggapnya sebagai jenayah kemanusiaan.

Untuk konteks, dianggarkan terdapat 11 juta penduduk etnik Uyghur beragama Islam menetap di Xinjiang.

Berdasarkan siasatan pelbagai badan hak asasi manusia dunia, kerajaan China memenjarakan lebih 1 juta orang etnik Uyghur sejak 2017.

Bagi yang tidak dipenjara, mereka dikenakan sekatan beragama, dipantau ketat, menjadi buruh paksa dan menjalani proses pemandulan paksa.

Kalaupun kita mahu bersangka baik dengan pertanyaan Anwar kerana menurutnya “ada hampir 200,000 pelarian Rohingya” di Malaysia sebagai sebab beliau membangkitkan isu itu kepada Jinping, ia sekadar borak kosong.

Beliau sudah tahu jawapan Jinping dan kompleksiti hubungan antarabangsa yang setiap pertemuan adalah untuk mendapat manfaat terbaik membuatkan kita garu kepala. Ini bukan borak kedai kopi.

Isu penindasan Uyghur adalah isu rumit kerana ia adalah program sistemik penindasan hak asasi ditaja negara.

China bukan asing dalam perkara ini, negara itu misalnya melaksanakan The Great Proletarian Cultural Revolution (1966-1976) dan One Child Policy (1980-2016).

Dalam kes penindasan Uyghur, China menyifatkannya sebagai “program pendidikan semula” dalam “pusat latihan dan pendidikan vokasional”.

Pelbagai pemerhatian dan kajian pakar menganggarkan program itu bermula pada 2014 dan diperhebat pada 2017.

Pada tahun itu, pakar mengesan bukti pembinaan “pusat pendidikan semula baharu” dan peluasan fasiliti sedia ada untuk penahanan besar-besaran.

Laporan Reuters berdasarkan kajian imej satelit turut menemui 39 kem, meningkat tiga kali ganda antara April 2017 hingga Ogos 2018.

Keluasan kawasan ini bersamaan dengan saiz 140 padang bola sepak.

Malah, kajian ke atas perbelanjaan kerajaan tempatan dan pusat China turut mendapati bajet untuk pembinaan fasiliti berkaitan sekuriti di Xinjiang meningkat 20 bilion yuan pada 2017 sahaja.

Pada hujung 2019, gabenor Xinjiang mengatakan mereka yang ditahan sudah “bergraduasi” dan pusat sudah ditutup. Tetapi pada 2020, penyelidik Institut Dasar Strategik Australia (ASPI) mengenal pasti lebih 380 kem disyaki pusat tahanan berdasarkan kajian imej satelit.

Badan pemantau hak asasi global, Human Rights Watch turut melaporkan lebih setengah juta orang didakwa sejak 2017 di Xinjiang.

Menurut laporan Associated Press pula, di satu daerah dianggarkan satu daripada 25 orang dipenjara atas pelbagai dakwaan berkaitan keganasan, kesemua mereka daripada etnik Uyghur.

Isu Rohingya di Myanmar juga tidak kurang dahsyat, selepas krisis pelarian Rohingya 2015 dan siri serangan tentera di Negeri Rakhine pada 2016 dan 2017, lebih sejuta orang menjadi pelarian di Bangladesh dan negara-negara Islam lain.

Lebih 100,000 orang Rohingya pula masih ditahan dalam kem di Myanmar.

Pertimbangan sekarang bukan untuk membandingkan krisis mana lebih buruk, persoalan sekarang mengapa Anwar hanya membangkitkan isu Rohingya?

Sehingga sekarang, pendirian rasmi Wisma Putra berkaitan isu Uyghur adalah “tiada pandangan”, malah perwakilan negara juga tidak hadir ketika sesi mengundi Majlis Hak Asasi Manusia PBB untuk mengadakan sesi perdebatan berkaitan isu Uyghur.

Untuk rekod, semua negara Islam dalam majlis seperti Pakistan, Qatar, Indonesia sama ada mengundi tidak untuk perdebatan atau tidak hadir mengundi.

Bagi Malaysia, yang sekian lama dikenali sebagai antara negara Islam progresif, tindakan itu sangat mengecewakan.

Negara kita tidak asing dalam perjuangan membela hak penganut Islam yang tertindas, misalnya kita antara paling aktif mengecam Israel dan membela hak pelarian ketika Perang Bosnia.

Mengapa dalam jenayah kemanusiaan terhadap Uyghur ini kita membisu? Adakah kerana gentarkan kuasa dan kepentingan pelaburan China? Agaknya jika kita mempunyai hubungan diplomatik dan pelaburan ekonomi dengan Israel, perjuangan rakyat Palestin juga tidak akan dipandang.

Pentadbiran Anwar Ibrahim tidak boleh meneruskan legasi dasar diplomatik “tiada pandangan” dalam isu Uyghur.

Kerajaan menjanjikan pembaharuan tata kelola dan dasar untuk kemakmuran negara dan sudah tiba masanya kita turut melakukan pembaharuan ke atas dasar luar.

Solidariti terhadap rakan seagama tidak boleh secara terpilih, atau inikah wajah sebenar Malaysia, hanya tunjuk berani kepada yang tidak memberikan apa-apa keuntungan kepada kita?

Khairul Adam

Tulisan ini pertama kali disiarkan di MalaysiaNow adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Gagal jadi PM, PKR kecewa pula Anwar tak dilantik Pengerusi MPN

PKR kecewa apabila Presidennya, Datuk Seri Anwar Ibrahim yang sudah gagal menjadi Perdana Menteri (PM) sebelum ini, kini pula tidak dilantik sebagai Pengerusi Majlis Pemulihan Negara (MPN).

Setiausaha Agung PKR, Datuk Seri Saifuddin Nasution Ismail yang tidak berpuas hati selepas pengumuman lantikan Tan Sri Muhyiddin Yassin nampaknya masih cuba mencetuskan kemelut politik apabila mempertikaikan keputusan kerajaan memberi jawatan tersebut kepada mantan Perdana Menteri tersebut.

“Bukan akan ada kecenderungan mantan PM akan cuba mempertahankan legasinya dan bukan menilainya secara objektif?

“Justeru, mengapa perlu Muhyiddin diberi tempat di dalam kerajaan Ismail Sabri – melainkan tujuan survival politik Ismail semata-mata? Sampai bila rakyat dan negara perlu menjadi korban kepentingan politik?” kata beliau yang juga pengikut fanatik Anwar tidak berpuas hati dengan pengumuman tersebut dalam satu kenyataan hari ini.

Saifuddin nampaknya cuba mengubah naratif berhubung penipuan yang dilakukan oleh bosnya, Anwar yang kononnya memiliki majoriti untuk menjadi PM tetapi akhirnya ditipu oleh Presiden UMNO, Datuk Seri Ahmad Zahid Hamidi.

Komplot untuk menjatuhkan Muhyiddin juga dimulakan oleh Zahid yang menganggap cikgunya, Anwar sewajarnya dilantik PM kesembilan namun sebaliknya yang berlaku apabila UMNO membuat keputusan untuk menyokong Datuk Seri Ismail Sabri Yaakob.

Hari ini, Ketua Setiausaha Negara, Tan Sri Mohd Zuki Ali, mengumumkan pelantikan Muhyiddin sebagai pengerusi MPN bertaraf Menteri, seperti diputuskan Jemaah Menteri, pada Rabu lalu.

Zuki yang juga setiausaha Jemaah Menteri berkata, pelantikan itu dibuat atas dasar keyakinan kerajaan terhadap kemampuan Muhyiddin untuk menerajui strategi pemulihan negara, demi mencapai impak ekonomi terbaik dan memulihkan semula kehidupan rakyat yang terjejas teruk akibat wabak Covid-19.

MPN ditubuhkan kerajaan semasa era pentadbiran Muhyiddin pada 16 Julai lalu bagi menggantikan Jawatankuasa Khas Kabinet Pelan Pemulihan Negara (JKKPPN).


Kastam rampas syabu RM1.8 juta disorok dalam tayar basikal

Jabatan Kastam Diraja Malaysia (JKDM) Pulau Pinang merampas syabu dianggarkan bernilai lebih RM1.8 juta, yang disorokkan dalam tayar basikal kanak-kanak yang mahu dihantar menggunakan syarikat kurier.

Rampasan itu dibuat setelah Unit Narkotik JKDM melakukan pemerikaan di sebuah pejabat syarikat kurier di Pusat Perniagaan Raja Uda di Butterworth pada jam 6 petang semalam.

Anggota unit berkenaan menemui 10 kotak dengan salah satunya mengandungi set rangka basikal kanak-kanak, tayar dan rim, kata Pengarah JKDM Negeri Abdul Halim Ramli.

“Bagaimanapun, hasil pemeriksaan lanjut mendapati di dalam tayar basikal itu tersorok bungkusan plastik lutsinar yang mengandungi hablur kristal disyaki dadah jenis methamphetamine.

“Susulan itu, pasukan merampas kesemua 10 kotak terbabit dan membawanya ke Pejabat Unit Narkotik di Kampung Kastam, Bagan Jermal, untuk pemeriksaan menyeluruh.

“Hasil pemeriksaan menyeluruh, pasukan menjumpai 104 bungkusan plastik lutsinar mengandungi hablur kristal disyaki dadah di dalam tayar basikal dalam 10 kotak berlainan, seberat lebih 18 kilogram (kg) dianggarkan bernilai lebih RM1.8 juta,” katanya pada sidang media, di sini, hari ini.

Abdul Halim berkata, hasil pemeriksaan terhadap dokumen pada semua bungkusan itu mendapati alamat pengirimnya adalah di Pulau Pinang dan barangan terbabit untuk dihantar ke salah sebuah negara di Oceania.

“Bagaimanapun setakat ini, kita tidak dapat mendedahkan identiti pengirim berkenaan. Siasatan lanjut sedang dijalankan dari pelbagai sudut.

“Kes kini disiasat mengikut Seksyen 39B Akta Dadah Berbahaya 1952 yang membawa hukuman mandatori gantung sampai mati jika sabit kesalahan,” katanya.

“Orang awam yang mengetahui sebarang kegiatan berkaitan penyeludupan boleh menghubungi talian bebas tol kastam 1-800-88-8855 atau pejabat kastam terdekat. JKDM memberi jaminan bahawa identiti setiap pemberi maklumat adalah dirahsiakan,” katanya.


Rafizi kata Sabah, Sarawak lebih baik, jadi wilayah diisytihar PN

Timbalan Presiden PKR Rafizi Ramli hari ini mendakwa kemiskinan di Sabah dan Sarawak berpunca daripada pemimpin di dua negeri itu yang bersekongkol dengan pemimpin di Semenanjung Malaysia dalam soal pengagihan kekayaan negara.

“Selama beberapa dekad, demi pakatan bersama untuk terus berkuasa, ahli politik di Semenanjung menutup mata terhadap penyelewengan dan kegagalan atau ketidakcekapan rakan politik mereka di Sabah dan Sarawak daripada gabungan yang sama,” katanya tanya menyebut rakan gabungan itu. Tetapi sejak enam dekad lalu negara diperintah Barisan Nasional diketuai UMNO.

Hanya setelah BN dan UMNO kalah teruk ketika Pilihan Raya Umum Ke-14 (PRU-14) pada 2018 lalu, negara kemudian ditadbir Pakatan Harapan (PH) dan kemudian Perikatan Nasional (PN).

“Akibatnya rasuah dan penyelewengan menjadi darah daging. Ramai yang berebut-rebut untuk menjadi ahli politik kerana itulah jalan menuju kekayaan. Yang kaya semakin kaya manakala yang miskin semakin miskin,” kata Rafizi dalam perutusan Hari Malaysia hari ini (16 September 2022).

Rafizi berkata di Sabah dan Sarawak, orang yang mengaut kekayaan daripada kuasa itu juga mengambil peluang untuk menuding jari kepada “Semenanjung” sebagai punca kepada semua masalah di kedua-dua negeri itu.

Katanya, itu cara mudah untuk menutup kesalahan dan pecah amanah mereka dengan berselindung di sebalik sentimen serantau yang memecahbelahkan perpaduan rakyat di negara ini.

“Saya percaya kedudukan Sabah dan Sarawak di dalam Persekutuan Malaysia adalah sebagai wilayah – bukannya negeri – seperti semangat asal penubuhan Malaysia dahulu.

“Saya percaya penduduk Sabah dan Sarawak berhak mendapat hasil yang adil dan setimpal daripada kekayaan wilayah mereka,” katanya lagi.

Sabah dan Sarawak kini diiktiraf sebagai wilayah dan bukan lagi negeri selepas Akta Perlembagaan (Pindaan) 2022 [Akta A1642] berkuat kuasa pada 11 Februari 2022.

Untuk rekod pindaan akta itu diluluskan ketika negara berada di bawah pemerintahan Kerajaan Perikatan Nasional (PN) apabila Perdana Menteri ketika itu Tan Sri Muhyiddin Yassin pada awal Mac 2021 mengumumkan panggilan untuk Sabah dan Sarawak yang sebelumnya disebut sebagai negeri ditukar kepada wilayah, serta-merta.

Muhyiddin berkata, panggilan wilayah itu akan digunakan kerana Sabah dan Sarawak adalah kawasan hebat, malah tidak boleh dianggap negeri kerana besar walaupun penduduknya tidak ramai.

Beliau juga berkata PN komited untuk meneruskan agenda bagi memastikan pembangunan dan kemajuan Sabah dan Sarawak berterusan.

Penggunaan istilah wilayah Sabah dan Sarawak itu sekali gus meletakkan kedudukan kedua-dua wilayah berkenaan setaraf dengan Semenanjung Malaysia.

Istilah ini selaras dengan konteks penubuhan Malaysia yang menggabungkan tiga wilayah iaitu Semenanjung (Tanah Melayu), Sabah dan Sarawak.

Pengiktirafan itu juga meletakkan kedudukan Sabah, Sarawak lebih tinggi berbanding negeri-negeri di Semenanjung Malaysia.

Wilayah bukan sekadar satu istilah untuk membezakan Sabah dan Sarawak dengan negeri-negeri lain di Semenanjung. Ianya tentang perkongsian sama taraf antara tiga entiti iaitu Sabah, Sarawak dan Semenanjung.

Mengulas lanjut, Rafizi berkata penduduk Sabah dan Sarawak perlu memilih pemerintah yang bukan sahaja jujur tetapi cerdik, berwawasan dan cekap mentadbir kerana kedua-dua negeri itu wajar membangun pada kadar yang lebih pantas berbanding Semenanjung untuk berada pada tahap pembangunan yang sama.

“Kalau saudara-saudara berpuas hati dengan sang penguasa yang mendabik dada mengenai hak Sabah dan Sarawak sahaja tetapi tidak cerdik dan cekap membangunkan wilayah, kalau pun hasil yang banyak disalurkan kepada Sabah dan Sarawak, hasil itu akan dibazirkan kerana kegagalan mengurus dan mentadbir,” katanya.


Mayat dua beranak mangsa baharu banjir Taman Sri Muda ditemui

Dua lagi mayat mangsa banjir – anak beranak – di Seksyen 25 Taman Sri Muda, ditemui tengah hari tadi, menjadikan setakat ini 14 mangsa di Shah Alam iaitu lapan lelaki dan enam wanita.

Ketua Polis Daerah Shah Alam Asisten Komisioner Baharudin Mat Taib berkata dua mangsa berkenaan adalah bapa dan anak yang ditemui di dalam sebuah rumah teres setingkat.

“Mangsa adalah seorang lelaki berusia 76 tahun dan anak perempuannya yang berusia 48 tahun. Kita mendapat makluman daripada keluarga terdekat yang tidak dapat menghubungi dua beranak itu sejak banjir melanda kawasan ini.

“Susulan itu, pasukan membuat pemeriksaan di rumah mangsa berdasarkan alamat yang diberikan dan menemui mayat dua beranak itu sekitar jam 1.40 tengah hari tadi di dalam rumah mereka,” katanya hari ini.

Mengulas lanjut, Baharudin berkata sehingga kini tiada laporan mengenai orang hilang diterima susulan banjir yang melanda sejak Sabtu lalu.

Katanya, polis akan terus melakukan pemeriksaan dari kawasan ke kawasan berdasarkan maklumat orang awam termasuk jiran atau keluarga terdekat mangsa banjir.

Sementara itu, Baharudin memaklumkan sejumlah 4,276 mangsa banjir direkodkan di Shah Alam dan 4,080 dihantar ke pusat pemindahan sementara (PPS) manakala selebihnya memilih lokasi sendiri seperti berpindah ke rumah saudara atau keluarga terdekat.

Katanya, mangsa banjir yang enggan berpindah akan dibawa keluar sekiranya keadaan cuaca kembali bertambah buruk.

“Kita benarkan mereka berada di rumah dalam keadaan berjaga-jaga disebabkan cuaca tidak menentu.

“Kalau cuaca bertambah buruk kita akan keluarkan semua penduduk untuk dihantar ke PPS.

Beliau berkata paras air di beberapa kawasan tertentu masih berada pada paras pinggang selain kenderaan juga sukar memasuki kawasan berkenaan.


Shahrizat bakal berentap rebut kerusi Wanita disandang Noraini

Setelah mendapat dukungan majoriti Wanita UMNO bahagian, bekas ketuanya Tan Sri Shahrizat Abdul Jalil dilaporkan akan kembali ke arena politik apabila bakal mencabar Datuk Noraini Ahmad bagi kerusi ketua sayap itu.

Mkini memetik beberapa sumber ynag mengesahkan Shahrizat akan bertanding kerusi Ketua Wanita UMNO dan borong penamaan akan diserahkan di ibu pejabat parti esok.

Sebelum ini, Noraini yang juga Ahli Parlimen Parit Sulong dan bekas Menteri Pengajian Tinggi dilaporkan bersedia mempertahankan jawatannya dalam pemilihan yang bakal diadakan bulan depan.

“Setakat ini beliau (Noraini) kekal untuk mempertahankan jawatannya sebagai Ketua Wanita UMNO dalam pemilihan akan datang,” kata sumber.

Ura-ura kemasukan semula Shahrizat bagaimanapun dilihat agak janggal dan ramai pemerhati menyifatkannya sebagai tidak wajar terutama ketika parti itu sedang bergelut memulihkan kembali keyakinan rakyat.

Pensyarah Kanan Pusat Penyelidikan Wanita dan Gender (KANITA) Universiti Sains Malaysia (USM), Dr Zaireeni Azmi, kemuculan semula Shahrizat adalah tidak perlu, sebaliknya Wanita UMNO harus menampilkan lebih ramai pemimpin muka baru yang berkaliber serta calon lebih muda, bagi mengimbangi kehendak serta persekitaran politik masa kini.

“Saya lebih tak perlu, elok Shahrizat menyokong saja pemimpin yang ada atau mereka yang akan dilantik nanti, itu lebih baik. Sekiranya Wanita UMNO mengadakan program kepimpinan, Shahrizat boleh dijemput untuk berkongsi pengalaman dan ilmu kepada golongan baru.

“Tetapi membawa balik pemimpin lama wanita ini, saya agak tidak bersetuju. Sama juga membawa masuk pemimpin lama lelaki, ia hanya akan jadi ‘warlord’ dan sebagainya. Rangkaian pemimpin baru tidak akan berkembang. Elok kalau mereka menyokong saja dari belakang dan tak terbabit dalam posisi kepimpinan,” katanya.

Zaireeni berkata, Wanita UMNO juga perlu menampilkan lebih ramai pemimpin dan tokoh baru yang disenangi akar umbinya serta mempunyai rekod perkhidmatan yang baik.

“Kerana UMNO agak goyah dari segi penerimaan masyarakat waktu ini. Jadi penting untuk Wanita UMNO mengeluarkan pemimpin yang ada di bawah ke atas. Pada masa sama, parti ini perlu memenuhi keperluan untuk menambat baik hati golongan muda. Jadi penting juga untuk menampilkan tokoh muda,” katanya.

Mesyuarat Perwakilan dan Pemilihan Jawatankuasa Wanita UMNO, Pergerakan Pemuda dan Puteri UMNO Bahagian bersama Pemilihan EXCO Wanita, EXCO Pergerakan Pemuda dan EXCO Pergerakan Puteri UMNO Pusat akan diadakan serentak di seluruh negara pada 11 Mac depan.

Sementara itu, bekas EXCO Pahang, Datuk Seri Shahaniza Shamsuddin yang sebelum ini dinamakan antara pencabar Noraini mengesahkan tidak bertanding dalam sayap itu sebaliknya merebut jawatan Majlis Tertinggi (MT) UMNO.

Ahli MT UMNO, Datuk Seri Azalina Othman Said pula hampir pasti akan bersaing merebut jawatan Naib Presiden UMNO, sementara bekas EXCO Kedah, Datuk Suraya Yaakob juga akan merebut jawatan MT UMNO.


KPT larang IPT naikkan yuran pengajian

Institut pengajian tinggi (IPT) tidak dibenarkan menaikkan yuran pengajian berdasarkan keputusan Kementerian Pengajian Tinggi (KPT) yang menetapkan moratorium ke atas kenaikan yuran sejak semester kedua sesi akademik 2019/2020 susulan pandemik Covid-19.

Kementerian itu dalam kenyataan hari ini menjelaskan bagi universiti awam (UA) ketika ini kerajaan masih menanggung sepenuhnya kos operasi mereka, lapor Bernama.

“Sumber kewangan yang disediakan oleh kerajaan masih mampu untuk membolehkan UA melaksanakan tanggungjawab dalam memberikan pendidikan kepada warganegara,” menurut kenyataan itu.

Kenyataan itu memaklumkan KPT menetapkan moratorium ke atas yuran pengajian bagi IPT atas dasar keprihatinan dan cakna kebajikan rakyat khususnya para pelajar ketika negara baru sahaja memasuki Fasa Peralihan Ke Endemik.


Rasuah: Pegawai bahagian perolehan ditahan reman tiga hari

Suruhanjaya Pencegahan Rasuah Malaysia (SPRM) memperoleh perintah menahan reman seorang lagi kakitangan sebuah kementerian hari ini selama tiga hari bagi membantu siasatan kes rasuah RM150,000 untuk mendapatkan projek bernilai RM2.6 juta.

Perintah tahanan reman ke atas pegawai itu sehingga 28 Jun dikeluarkan oleh Majistret Shah Wira Abdul Halim di Mahkamah Majistret Putrajaya pagi tadi selepas menerima permohonan pegawai penyiasat SPRM.

Memetik laporan FMT sumber berkata, suspek lelaki berusia 39 tahun itu ditahan mengikut Seksyen 17(a) Akta SPRM 2009 ketika hadir memberi keterangan di Ibu Pejabat SPRM Putrajaya, kira-kira jam 8 malam tadi.

“Suspek ditahan susulan siasatan yang dilakukan terhadap penolong setiausaha bahagian kementerian itu dan pemilik-pemilik serta pengurus syarikat yang telah ditahan sejak 21 Jun lalu.

“Hasil siasatan ini telah berjaya membongkar kegiatan sindiket ini yang dipercayai membolot 22 projek bernilai RM135 juta di kementerian tersebut sejak 2017 hingga kini. Ini termasuk projek berkaitan penahanan suspek hari ini,” katanya ketika dihubungi.

Mengulas lanjut, sumber berkata sindiket ini juga dipercayai mengupah pihak lain pula untuk mengendalikan projek-projek tersebut.

Sumber berkata suspek dikatakan menerima RM150,000 sebagai rasuah bagi membolehkan sindiket terbabit memperoleh projek pembekalan kelengkapan menyelam bernilai RM2.6 juta bagi sebuah agensi penguatkuasa.

Pada 21 Jun lalu, empat pemilik syarikat kejuruteraan marin telah direman SPRM kerana disyaki memberi rasuah bagi tujuan mendapatkan projek pembekalan, perkhidmatan dan penyelenggaraan marin di agensi penguat kuasa sama yang dianggarkan berjumlah RM10 juta.

Pada 23 Jun pula, SPRM menahan seorang penolong setiausaha bahagian di kementerian berkaitan dipercayai menerima rasuah lebih RM1 juta sejak 2016.

Penolong setiausaha itu dipercayai menerima suapan berbentuk wang tunai kira-kira RM300,000, barang kemas, tanah lot berkeluasan dua ekar, rumah kedai dua tingkat dan sebuah motosikal sejak 2016 hingga kini, dengan nilai keseluruhan dianggar lebih RM1 juta.


GPS ulangi pendirian sokong kerajaan PN, Muhyiddin

Gabungan Parti Sarawak (GPS) hari ini mengulangi pendirian memberi sokongan penuh kepada kerajaan Perikatan Nasional (PN) di bawah pimpinan Perdana Menteri Tan Sri Muhyiddin Yassin,

Pendirian itu diputuskan pada perjumpaan khas Pengerusi GPS, Datuk Patinggi Abang Abdul Rahman Zohari Tun Openg, bersama Ahli-Ahli Parlimen GPS di Kuching, petang ini.

Dalam satu kenyataan yang dikeluarkan selepas perjumpaan itu, Setiausaha Agung GPS Datuk Seri Alexander Nanta Linggi berkata gabungan itu menyifatkan keputusan Muhyiddin untuk mengusulkan undi percaya terhadap beliau pada sidang Parlimen bulan depan, sebagai satu tindakan berani dan bijak, serta pendekatan terbaik berlandaskan Perlembagaan.

“GPS juga menjunjung titah ke bawah Duli Yang Mulia Seri Paduka Baginda Yang di-Pertuan Agong supaya pentadbiran kerajaan hari ini diteruskan sehinggalah keabsahannya ditentukan pada sidang Parlimen bulan depan,” katanya.

Alexander berkata GPS juga menyifatkan tidakan mengheret rakyat dalam krisis politik dan cubaan menumbangkan kerajaan dalam keadaan rakyat dan negara sedang berdepan ancaman pandemik Covid-19, hanya akan menimbulkan kegelisahan di kalangan rakyat.

Beliau berkata, keutamaan GPS ketika ini adalah rakyat dan menangani masalah pandemik, mempercepatkan proses vaksinasi serta memulihkan ekonomi negeri dan negara.

Sehubungan itu, katanya, GPS berharap semua pihak menghentikan dahulu politiking dan semua Ahli Parlimen boleh menentukan pendirian masing-masing sama ada mahu menyokong atau tidak usul percaya kepada Perdana Menteri di Dewan Rakyat bulan depan.

GPS adalah gabungan empat parti utama di Sarawak iaitu Parti Demokratik Progresif (PDP); Parti Pesaka Bumiputera Bersatu (PBB); Parti Rakyat Bersatu Sarawak (SUPP); dan Parti Rakyat Sarawak (PRS)., yang memiliki 18 Ahli Parlimen.


Terpegun lihat Zuhrah, bulan ‘bersatu’

Kehadiran planet Zuhrah (Venus) yang menyentuh titik hujung tanduk bulan sabit dan sempat dirakam orang ramai selepas Maghrib semalam (24 Mac 2023) tular di media sosial.

Gambar-gambar di media sosial telah disebarkan, dengan ramai yang terpegun melihat pemandangan itu.

“Selepas matahari terbenam, lihat ke barat. Anak bulan akan melintas di hadapan Zuhrah.

“Seluruh Malaysia boleh melihat planet masuk dari belakang bulan tetapi tidak semua lokasi di Malaysia akan dapat melihat planet keluar semula,” menurut kumpulan astronomi, Dark Sky Malaysia, di laman Facebook mereka.

Gambar fenomena itu yang dirakam oleh pengguna media sosial turut dikongsi di ruangan komen mereka, dengan banyak menyiarkan gambar dari pelbagai negeri.

Ahli Parlimen Perikatan Nasional Tasek Gelugor, Datuk Wan Saiful Wan Jan turut berkesempatan merakam fenomena itu dan menyiarkannya dalam Facebook beliau semalam.

“Subhanallah, kedudukan bulan dan planet Kejora (planet Venus) malam ini sangat cantik dan indah.

“Gambar dirakam jam 8 malam, 3 Ramadan 1444H di Masjid Jamek Kampung Banggol,” tulis Wan Saiful.

Menurut Agensi Angkasa Lepas Malaysia (MYSA), Zuhrah adalah salah satu planet yang paling menarik untuk dicerap kerana peredarannya mengelilingi matahari menyebabkan ia kelihatan mengalami fasa-fasa seperti bulan.

Planet Zuhrah boleh menjadi objek yang tercerah di langit selepas matahari dan bulan ketika ia berada paling hampir dengan bumi semasa beredar di dalam orbitnya.
.
Planet Zuhrah (Venus) merupakan planet kedua terdekat dengan matahari selepas Utarid (Mercury) dan juga planet yang paling dekat dengan bumi. Jarak purata Zuhrah dengan matahari adalah 108.2 juta kilometer.

Zuhrah juga dikenali sebagai “bintang kejora”; “bintang timur” atau “bintang barat” oleh masyarakat Melayu kerana Zuhrah hanya dapat dilihat seketika sebelum matahari terbit (bintang timur) atau selepas matahari terbenam (bintang barat). Kedudukan Zuhrah yang berdekatan dengan matahari menyebabkan pergerakannya di langit juga sentiasa seiring dengan pergerakan matahari.

Zuhrah dianggap “kembar” kepada bumi kerana saiz dan strukturnya yang hampir sama. Zuhrah berputar sangat perlahan pada paksinya, iaitu satu hari di Zuhrah mengambil masa selama 243 hari bumi.

Planet ini mengorbit matahari lebih laju berbanding bumi, iaitu satu tahun di Zuhrah hanya mengambil masa kira-kira 225 hari di bumi. Ia juga terkenal sebagai planet ‘rumah hijau’ kerana mempunyai kandungan karbon dioksida yang tinggi di dalam atmosferanya yang dapat memerangkap haba dengan sangat baik dan menyebabkan Zuhrah menjadi sebuah planet yang paling panas dalam sistem suria.

Keistimewaan Zuhrah ialah putaran di atas paksinya adalah dari timur ke barat, berbeza dengan bumi dan planet-planet lain yang berputar dari barat ke timur. Hal ini bermakna, di Zuhrah, matahari akan terbit dari arah barat dan terbenam di arah timur.


Deepak digesa buat laporan polis atau Wee akan buat laporan sendiri

Ahli perniagaan Deepak Jaikishan perlu membuat laporan polis bagi membuktikan dirinya tidak ada menghubungi Presiden MCA seperti didakwanya baru-baru ini.

Ahli Parlimen Ayer Hitam (MCA) Datuk Seri Wee Ka Siong yang membuat pendedahan dihubungi Deepak bagi menyelesaikan isu berkenaan import telur tidak berpuas hati apabila dikatakan bercakap tidak benar dan mahu mendapatkan kesahihan individu sebenar yang menghubunginya baru-baru ini.

“Demi menjaga nama baik PMO (Pejabat Perdana Menteri) serta membersihkan namanya sendiri, saya sekali lagi meminta Deepak jangan berdiam diri lagi, buat laporan polis segera.

“Jika tidak, dalam masa tiga hari saya sendiri akan membuat laporan agar polis dapat menyiasat kes ini,” katanya dalam kenyataan.

Wee berkata, beliau berasa lucu kerana J&E Advance Tech Sdn Bhd dalam kenyataan media mengakui pernah menghubunginya.

“Jadi, siapa sebenarnya yang membuat panggilan telefon kepada saya memandangkan Deepak menafikan sebarang kaitan dengan syarikat itu?

“Adakah ini membuktikan J&E Advanced Tech Sdn Bhd membuat panggilan kepada saya dan menggelar dirinya sebagai ‘Deepak’?

“Segala-galanya akan terjawab jika Deepak membuat laporan polis,” katanya lagi.

Wee berkata, segala persoalan akan terjawab jika Deepak membuat laporan polis, termasuk identiti pemilik nombor telefon bimbit yang menghubunginya dan individu menyamar sebagai ahli perniagaan berkenaan.

Wee, Deepak dan syarikat pengimport telur, J&E Advance Tech Sdn Bhd berperang mulut sejak beberapa hari lalu berhubung kontroversi telur import.


Duti eksais produk minuman bergula, cecair vape akan diperkenal

Kerajaan bercadang untuk memperluaskan duti eksais terhadap produk minuman bergula dan juga ke atas produk cecair vape yang mengandungi nikotin, kata Menteri Kewangan Senator Tengku Datuk Seri Zafrul Tengku Abdul Aziz hari ini.

Pengumuman tersebut dibuat Zafrul semasa pembentangan Bajet 2022 hari ini dan langkah tersebut diambil bertujuan untuk menggalakkan gaya hidup sihat dikalangan rakyat.

“Selain itu, ke arah gaya hidup sihat juga, Kerajaan bercadang untuk meluaskan kenaan duti eksais ke atas produk minuman bergula dalam bentuk pracampuran berasaskan coklat atau koko, malt, kopi dan teh.

“Kerajaan juga bercadang mengenakan duti eksais ke atas produk cecair atau gel mengandungi nikotin yang digunakan untuk rokok elektronik dan vape,” katanya di Dewan Rakyat hari ini.

Zafrul membentangkan Bajet 2022 terbesar dalam sejarah negara yang bernilai RM332.1 bilion.

Jelasnya lagi, kerajaan juga menumpukan bagi aspek kesihatan awam dan bersetuju untuk meneruskan Agenda Nasional Malaysia Sihat.

“Aspek kesihatan awam juga akan diberi perhatian. Dalam memupuk budaya sihat serta menangani masalah penyakit tidak berjangkit seperti kencing manis, darah tinggi dan obesiti, Kerajaan bersetuju untuk meneruskan Agenda Nasional Malaysia Sihat.

“Dalam sesi sembang santai bersama anak muda, Dr Shantesh Kumar telah membangkit isu berkenaan penyakit jarang jumpa. Oleh itu, Kerajaan akan memantapkan pengurusan Klinikal Penyakit Jarang Jumpa di Malaysia seperti lisosomal,” katanya lagi.

Dalam pada itu, Zafrul juga mengumumkan Bajet 2022 menyediakan RM32.4 bilion kepada Kementerian Kesihatan untuk perbelanjaan mengurus dan pembangunan.


Diari Covid 2.0: Ujian Ramadan 1442H

Kali ini ujian yang cukup getir bagi kami petugas kesihatan di bulan Ramadhan yang mulia dan penuh keberkatan.

Kami petugas Covid di Kelantan khususnya diuji dengan peningkatan kes yang mendadak seminggu selepas berakhirnya cuti sekolah yang ‘happening’ dengan kenduri, orang ramai ke sana ke sini, majlis itu ini dan sebagainya.

‘The aftermath??’ Kluster baharu muncul setiap hari. Kes meningkat mendadak. Dah beberapa hari melebihi 300 setiap hari dan semalam >600.

Ada yang menganggap ini sebagai satu bahan gurauan? Kelantan juara? Tapi hakikatnya hanya petugas kesihatan yang terlibat tahu, 300 , 400 , 600 bukan satu joke bagi kami.

Di hospital, wad demi wad dibuka, katil-katil ICU (unit rawatan rapi) terpaksa ditambah ke bilangan maksimum untuk menampung pesakit Covid kategori 3, 4 dan 5 serta pesakit yang berisiko.

Tolak katil ke sana, tolak katil ke sini untuk transfer pesakit. Tiap-tiap malam ‘sleepless’ fikirkan strategi untuk ‘optimize ward’ yang ada, strategi kemasukan pesakit ke wad, bagi memastikan pesakit selamat dan diberi rawatan awal dan juga memastikan keselamatan petugas-petugas kesihatan semasa mengendalikan pesakit.

Pusat kuarantin Covid risiko rendah (PKRC) semuanya berfungsi pada kapasiti penuh dan PKRC baharu diwujudkan bagi menampung pesakit-pesakit kategori 1 dan 2.

Rakan-rakan kami di kesihatan awam mengeluh keletihan terpaksa mengesan satu persatu kes-kes yang disahkan Covid-19 untuk dibuat penilaian sama ada perlu dimasukkan ke wad, PKRC atau sekiranya sesuai dibuat isolasi di rumah di bawah pemantauan harian.

Ambulans bergerak mengambil dan menghantar pesakit ‘non stop’. Yang bertugas di lapangan juga membuat pengesanan kes berskala besar di khemah pusat saringan, di bawah panas terik mentari Ramadhan dalam PPE yang berlapis-lapis.

Dewan Wawasan Kompleks Belia dan Sukan Negeri Kelantan.

Makmal menerima beribu-ribu sampel untuk diproses dan memastikan keputusan dikeluarkan seberapa segera yang mungkin.

Petugas-petugas di bahagian analisa juga bertugas siang dan malam bagi memastikan data dapat dilaporkan setiap hari. Dan dari maklumat ini kami merangka strategi setiap hari bagi memastikan rangkaian jangkitan dapat diputuskan dan kes dikawal dan memastikan rawatan terbaik diberi.

Dalam pada itu, sayu hati melihat keadaan dalam wad dan ICU. Pesakit yang bergantung kepada oksigen serta alat bantuan pernafasan tanpa dapat ditemani ahli keluarga.

Doktor dan jururawat masuk memberi rawatan secara berkala dan pada masa yang lain memerhati dari ruang pemerhatian luar yang dipisahkan dengan dinding kaca dan tingkap.

Dan, beberapa pesakit berisiko yang mendapat komplikasi teruk Covid-19 meninggal dunia… ada anak yang tidak dapat mengiringi ayahnya ke liang lahad, ada isteri yang menangisi pemergian suaminya di rumah sahaja, tanpa dapat melihat wajah yang tersayang buat kali terakhir.

Dan, masih ada yang mengatakan data-data pesakit yang dipaparkan setiap hari direka-reka, diada-adakan, sedangkan kami ini saban hari pening memikirkan mana lagi nak letak pesakit-pesakit yang positif untuk rawatan terutama yang memerlukan rawatan hospital.

Hanya Allah yang tahu… setiap tuduhan, tohmahan, kami hadap sahaja… semoga Allah beri petunjuk kepada mereka yang mencemuh….life goes on…

Syukurlah, berbanding dengan gelombang pandemik tahun lepas di mana ramai kakitangan KKM turut dijangkiti dan dimasukkan ke hospital, tahun ini hampir semua ‘frontliners’ telah lengkap mendapat vaksin dan insya-Allah ada perlindungan dari jangkitan dan kami boleh terus menjalankan tugas dengan selamat.

Semoga Allah memberi sebaik-baik ganjaran pada semua petugas kesihatan KKM, ‘frontliners’, ‘backliners’ atau ‘sideliners’ dan mendapat pahala berganda-ganda terutama di 10 akhir Ramadhan nanti.

ا حَوْلَ وَلَا قُوَّةَ إِلَّا بِاللهِ العَلِيِّ العَظِيْمِ

“Tiada daya dan tiada kekuatan kecuali dengan pertolongan Allah semata-mata”.

Roger and out

Anila Jelani


Buka sidang Parlimen, UMNO junjung titah Agong

UMNO menjunjung titah Tuanku Seri Paduka Baginda Yang di-Pertuan Agong Al-Sultan Abdullah Ri’ayatuddin Al Mustafa Billah Shah, yang telah menzahirkan pandangan bahawa persidangan Parlimen perlu diadakan secepat mungkin.

Presidennya, Datuk Seri Ahmad Zahid Hamidi berkata, titah Tuanku itu jelas menzahirkan kebijaksanaan dan keprihatinan Tuanku dan Raja-Raja Melayu terhadap segala keresahan dan kegelisahan rakyat terhadap pelbagai krisis yang sedang melanda negara ketika ini.

“Saya amat menghargai kecaknaan Seri Paduka Baginda yang mengambil kira segala isu dan pendirian parti yang dipersembahkan ketika sesi mengadap pada 11 Jun lalu,” katanya dalam satu kenyataan hari ini.

Jelasnya lagi, dalam sesi menghadap tersebut, beliau turut menjelaskan bahawa Parlimen harus dibenarkan berperanan sebagai platform rasmi menyuarakan pelbagai suara hati rakyat.

“UMNO juga turut mempersembahkan pendirian berkenaan dengan keperluan untuk Darurat tidak diteruskan selepas 1 Ogos 2021 kerana kemudaratannya lebih besar kepada negara, sedangkan tanpa Darurat Kerajaan masih boleh menguruskan isu-isu berkaitan pandemik Covid-19,” katanya.

Jelasnya lagi, UMNO juga mendukung dan memandang serius saranan Tuanku akan keperluan mewujudkan sebuah Kerajaan yang stabil dan kukuh serta berupaya berfungsi dengan efektif dalam menangani Covid-19 dan memulihkan ekonomi negara.

Tuanku hari ini bertitah agar sidang Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan ahli-ahli Dewan Rakyat.

Dalam satu kenyataan Datuk Pengelola Bijaya Diraja Istana Negara Datuk Ahmad Fadil Shamsuddin berkata keputusan yang diperkenan oleh Baginda selepas memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan.

Terdahulu hari ini berlangsungnya Persidangan Khas Raja-Raja Melayu di Istana Negara.

Semalam, Perdana Menteri Tan Sri Muhyiddin Yassin memberi jaminan proses demokrasi akan tetap didukung kerajaan Perikatan Nasional (PN) dengan mengumumkan sidang Parlimen akan dibuka semula pada September atau Oktober nanti.


Awas! Scammer tidak pernah tidur!

Sedar atau tidak, perkongsian dalam media sosial menjadi penyumbang besar risiko terdedah dengan scammer.

Pengguna media sosial biasanya berkongsi kandungan atau content di pelbagai saluran berbeza. Sebagai contoh apa yang pengguna kongsikan di Instagram berbeza dengan Facebook, juga mungkin berbeza dengan Twitter dan TikTok, atau rangkaian sosial lain.

Perkongsian dalam media sosial adalah satu fenomena yang menarik kerana perkara yang mendorong seseorang untuk berbuat demikian umumnya mempunyai kaitan dengan mereka sebagai individu.

Kata orang, jerat tak pernah lupakan pelanduk, hanya pelanduk yang selalu lupakan jerat. Mungkin ada benarnya perumpamaan ini yang sedikit sebanyak menyentuh aktiviti harian kita.

Ini termasuklah perhatian kita kepada sindiket yang suka mengambil kesempatan dengan pelbagai tipu helah atau scammer untuk menipu duit orang ramai jika tidak berhati-hati.

Jika sebelum ini, sindiket penipuan kewangan berkenaan melakukan penipuan dengan modus operandi menyamar sebagai pegawai kastam, polis, hospital, pegawai mahkamah dah sebagainya.

Jadi kebanyakan orang yang terbiasa dengan taktik lama itu mungkin terpedaya dengan strategi baharu yang dilakukan scammer terbabit seolah-olah ia adalah tulen.

Tidak seperti scammer terdahulu yang menyamar dari mahkamah, kastam atau balai polis yang meminta kita menunggu di talian untuk disambung, kini wujudkan juga scammer iklan tawaran kerja dan pinjaman tidak wujud yang hanya berurusan melalui WhatsApp atau laman sesawang sahaja.

Scammer ini seolah-olah tidak pernah tidur dan bekerja 24 jam tanpa henti.

Lebih parah lagi, mangsa yang terjerat itu bukan sahaja calang-calang orang dan jumlah kerugian pula bukan sedikit apabila ada yang mencecah sehingga ratusan ribu ringgit.

Awal tahun ini, seorang pegawai bank mengalami kerugian sehingga RM243,000 akibat ditipu sindiket pinjaman tidak wujud dalam talian.

Menurut Timbalan Jabatan Siasatan Jenayah Komersial Kuala Lumpur, Superintendan Mohamad Musa Marsidi, mangsa merupakan seorang lelaki tempatan berumur lingkungan 54 tahun.

Menurutnya, mangsa telah berurusan untuk membuat pinjaman sebanyak RM80,000 dengan mengisi borang di laman sesawang.

Secara logiknya, mungkin ada yang menganggap sesuatu yang mustahil seorang pegawai bank yang sememangnya telah fasih dengan selok-belok dunia kewangan turut terjerat dengan penipuan sedemikian.

Namun, apa yang berlaku jelas memperlihatkan sindiket ini bukan sahaja licik malah terlalu hebat sehingga mampu memperdayakan individu yang bukan calang-calang tersebut.

Persoalannya bukan hanya mengenai ilmu atau teknik rahsia yang digunakan penjenayah terbabit untuk memperdayakan mangsa, malah persoalan juga dibangkitkan bagaimana sesebuah institusi bank atau kewangan boleh meluluskan pengeluaran secara dalam talian dengan jumlah yang begitu banyak dalam satu-satu mangsa oleh sindiket penipuan tersebut.

Sedangkan, bagi pemilik akaun yang sah apabila ingin melakukan sesuatu pengeluaran atau pemindahan wang, ia mempunyai limit atau had jumlah yang boleh dikeluarkan.

Sekiranya pengeluaran itu melebihi had, sebarang urusan perlu dilakukan di kaunter bank atau institusi kewangan terlibat.

Justeru, pihak yang berkaitan perlu melihat jenayah ini dalam aspek yang lebih menyeluruh dan serius serta perlu mencari jalan penyelesaian terbaik untuk membanteras ‘scammer’ ini.